Nenek jelita berusia 33 tahun

LONDON:  Seorang wanita mendedahkan dia berasa bangga digelar ‘nenek paling muda di Britain’ selepas mempunyai cucu pada usia 33 tahun, lapor AFP kelmarin.

Gemma Skinner, menerima seorang cucu perempuan minggu lalu selepas anaknya, Maizie, melahirkan bayi tersebut pada usia 17 tahun.

“Pada mulanya, saya enggan dipanggil ‘nenek’, namun kini berasa suka mendengar nama panggilan itu,” ujarnya.

Menurut Skinner, ketika Maizie dimasukkan ke hospital sebelum melahirkan cucunya, jururawat di situ menyangka bahawa dia ialah kakak kepada anaknya.

“Jururawat yang datang untuk memberikan suntikan epidural kepada Maizie bertanya sama ada kami ialah saudara perempuan. Kami ketawa mendengarnya kerana sering mendengar pertanyaan seperti itu,” katanya.

Skinner memiliki tiga orang anak perempuan dengan anak bongsunya, Bella, kini baru berusia empat tahun selain Gracie yang berusia 10 tahun.

Dia melahirkan Maizie pada tahun 2004 ketika berusia 16 tahun. – AFP

See author's posts


Pelan strategik perkukuh peranan UPM menara ilmu

SERDANG: Pelan Strategik Universiti Putra Malaysia (UPM) 2021-2025 dilancarkan pada Disember lepas mampu memperkukuh universiti berkenaan sebagai menara ilmu yang memacu kecemerlangan, titah Tuanku Canselor UPM Sultan Sharafuddin Idris Shah.

UPM, titah Baginda memberi fokus kepada lima strategi utama di bawah pelan strategik iaitu memacu pertanian berteknologi tinggi; membangun karektor graduan UPM; menaja kampus pintar dan pendigitalan; memastikan kesempurnaan institusi yang mantap; dan melaksanakan pembudayaan norma baharu.

Sehubungan itu, Sultan Sharafuddin yang juga Sultan Selangor pada Istiadat Konvokesyen UPM ke-44 di sini semalam menitahkan warga UPM termasuk para graduan yang bakal menjadi alumni untuk menyokong pelaksanaan pelan strategik itu.

“Beta difahamkan pengurusan universiti ini sentiasa melaksanakan pembaharuan dan penambahbaikan berterusan untuk mengangkat UPM sebagai sebuah menara ilmu melalui peningkatan kualiti pengajaran, penyelidikan dan perkhidmatan profesional terhadap masyarakat,” titah Baginda.

Sultan Sharafuddin dalam titahnya menyentuh peranan universiti bukan sahaja untuk menyediakan graduan bagi memenuhi pasaran kerja, tetapi juga melengkapkan graduan dengan kemahiran untuk menjadi individu yang aktif, bertanggungjawab, beradab, beramanah dan menjunjung tinggi tatacara kehidupan insaniah.

“Graduan seperti ini akan membawa rahmat dan kesejahteraan kepada insan lain dan alam persekitaran serta akhirnya menjamin masa depan yang lestari. Kejayaan diraih bukan sahaja dari segi akademik tetapi juga dari segi keperibadian diri graduan,” titah Baginda.

Dalam titah Baginda, turut menasihatkan para graduan agar sentiasa menyanjung tinggi perlembagaan dan undang-undang negara agar bebas daripada salah laku yang boleh mencalarkan maruah keluarga, bangsa dan negara, sekali gus menjadi warganegara yang bertanggungjawab dan berintegriti tinggi.

“Beta ingin menggesa para graduan, berjuang untuk meningkatkan martabat ibu bapa, keluarga dan negara ke peringkat yang lebih tinggi dengan ilmu yang dipelajari,” titah Sultan Sharafuddin.

Pada istiadat konvokesyen itu, Sultan Sharafuddin turut berkenan memasyhurkan Raja Muda Selangor Tengku Amir Shah Sultan Sharafuddin Idris Shah; Prof Emeritus Datuk Dr Ir Muhamad Zohadie Bardaie dan Prof Emeritus Tan Sri Dr Syed Jalaludin Syed Salim sebagai Pro Canselor UPM selama tempoh tiga tahun mulai 18 Oktober 2021 hingga 17 Oktober 2024.

Baginda juga berkenan mengurniakan Hadiah Pingat Emas Canselor kepada Aini Nazihah Hasin@Hassan (Bacelor Sains Fizik Dengan Kepujian) Fakulti Sains; Anugerah Pelajaran Diraja (Bumiputera) kepada Putera Mohamad Iskandar Jamil (Bacelor Sains Hortikultur) Fakulti Pertanian dan Anugerah Pelajaran Diraja (Bukan Bumiputera) kepada Chow Heng Yee (Bacelor Sains Pembangunan Manusia) Fakulti Ekologi Manusia.

Sultan Selangor turut mengucapkan tahniah kepada pengurusan dan warga UPM atas kejayaan berada di tangga 143 dalam penarafan QS World University Ranking 2022, serta kejayaan mengekalkan kedudukan sebagai universiti terbaik di Malaysia dan ranking ke-27 terbaik dunia dalam penarafan UI-Greenmetric World University Ranking 2021. – Bernama

See author's posts


IATA lancar CO2 penumpang pertama

Syarikat penerbangan telah bekerjasama melalui IATA untuk membangunkan metodologi yang tepat dan telus menggunakan data operasi syarikat penerbangan yang disahkan. Ini memberikan pengiraan CO2 yang paling tepat untuk organisasi dan individu untuk membuat pilihan tentang penerbangan secara mampan. Ini termasuk keputusan mengenai pelaburan dalam mengimbangi karbon sukarela atau penggunaan bahan api penerbangan yang mampan.• Willie Walsh

KUALA LUMPUR: Persatuan Pengangkutan Udara Antarabangsa (IATA)  mengumumkan pelancaran metodologi pengiraan amalan karbon dioksida (CO2) penumpang yang disyorkan IATA, menggunakan data operasi syarikat penerbangan yang disahkan, untuk mengukur pelepasan CO2 bagi setiap penumpang untuk penerbangan tertentu.

Metodologi IATA mengambil kira faktor seperti panduan tentang pengukuran bahan api, sejajar dengan skim pengimbangan dan pengurangan karbon untuk penerbangan antarabangsa, skop yang ditakrifkan dengan jelas untuk mengira pelepasan CO2 berhubung dengan aktiviti penerbangan syarikat penerbangan dan prinsip pengiraan berdasarkan berat untuk peruntukan pelepasan CO2 oleh penumpang dan ruang kargo.

IATA berkata, tatkala pengembara, pengurus pelancongan korporat dan ejen pelancongan yang kini semakin ingin mengetahui maklumat pelepasan CO2 penerbangan yang tepat, metodologi pengiraan yang tepat dan seragam adalah penting.

Ini adalah benar terutamanya dalam sektor korporat yang mana pengiraan sedemikian diperlukan untuk menyokong sasaran pengurangan pelepasan sukarela.

“Syarikat penerbangan telah bekerjasama melalui IATA untuk membangunkan metodologi yang tepat dan telus menggunakan data operasi syarikat penerbangan yang disahkan. Ini memberikan pengiraan CO2 yang paling tepat untuk organisasi dan individu untuk membuat pilihan tentang penerbangan secara mampan.

“Ini termasuk keputusan mengenai pelaburan dalam mengimbangi karbon sukarela atau penggunaan bahan api penerbangan yang mampan,” kata Ketua Pengarah IATA, Willie Walsh.

Beliau berkata, industri penerbangan komited untuk mencapai sifar bersih menjelang 2050.

“Dengan mencipta piawaian industri yang diterima untuk mengira pelepasan karbon penerbangan, kami menyediakan sokongan penting untuk mencapai matlamat ini.

“Metodologi pengiraan CO2 Penumpang IATA ialah alat yang paling berwibawa dan ia sedia untuk syarikat penerbangan, ejen pelancongan dan penumpang untuk menerima pakai,” tambah Walsh.

– Bernama

See author's posts


Prestasi Liverpool hambar, Klopp buntu

WOLVERHAMPTON: Jurgen Klopp melabelkan cara Liverpool kendaliannya dibolosi dalam kekalahan 3-0 di tangan Wolves sebagai “teruk” dan sukar baginya untuk menjelaskan persembahan hambar anak buahnya.

The Reds hanya mengutip satu mata daripada empat perlawanan Liga Perdana Inggeris mereka dan peluang untuk memburu tempat dalam kelompok empat teratas semakin tipis.

Anak buah Klopp ketinggalan 2-0 dalam tempoh 12 minit pertama aksi di Molineux menerusi gol sendiri Joel Matip dan rembatan Craig Dawson yang membuka jaringan pada penampilan sulungnya untuk Wolves.

Ruben Neves menambah jaringan ketika permainan berbaki 19 minit untuk membawa Wolves keluar dari zon penyingkiran.

“Dibolosi awal bukan sesuatu perkara yang biasa buat kami tetapi cara kami dibolosi hari ini tidak boleh diterima.

“Apabila melihat permainan secara keseluruhan, kami bermain dengan baik tanpa menjaringkan gol dan ia adalah perlawanan di tempat lawan yang bagus tetapi tanpa gol.

“Jaringan ketiga saya tidak kira kerana ia adalah kali pertama mereka melepasi garisan tengah di babak kedua. Dua gol lagi, dengan segala apa yang diperkatakan minggu ini dan sebelum perlawanan, kemudian bermula dengan cara begitu, ia sangat teruk,” kata Klopp.

Liverpool kini menghuni tangga ke-10 liga dan sudah tersingkir daripada kedua-dua kejuaraan domestik.

Liga Juara-Juara Eropah adalah satu-satunya peluang untuk menyelamatkan maruah mereka pada kempen kali ini dengan pertemuan 16 terakhir menentang Real Madrid menanti pada akhir bulan ini. – AFP

See author's posts


‘Ngauman’ bot kawalan jauh gegar Taman Danu, Serian

KEJOHANAN Karnival Kawalan Jauh Antarabangsa Serian 2022 mengegarkan Taman Danu, Serian hari ini.

Seramai 154 peserta menyertai kejohanan ini termasuk dari Dubai, Thailand, Brunei, Kuwait, Abu Dhabi, Indonesia dan dari Semenanjung termasuk tuan rumah, Sarawak.

Kejohonan ini bermula Jumaat lalu hingga hari ini mulai jam 8.00 pagi sehingga 6.00 petang. Kali terakhir ia diadakan pada 2019.

Kejohanan Karnival Kawalan Jauh Antarabangsa Serian 2022 mempertandingkan lapan kategori.

Ia dianjurkan oleh Majlis Daerah Serian dan diuruskan oleh Persatuan Bot Kawalan Jauh Bahagian Kuching.

Oleh NICKELYSON LAKUN

See author's posts


Kes demam denggi meningkat 2.6 peratus, Sarawak rekod satu kematian

KUALA LUMPUR: Jumlah kes demam denggi yang dilaporkan pada minggu epidemiologi (ME) ke-15 tahun ini iaitu dari 9 hingga 15 April meningkat sebanyak 60 kes atau 2.6 peratus kepada 2,399 kes berbanding 2,339 kes minggu sebelumnya.

Timbalan Ketua Pengarah Kesihatan (Kesihatan Awam) Datuk Dr Norhayati Rusli dalam kenyataan hari ini berkata, satu kematian akibat komplikasi demam denggi dilaporkan dalam tempoh tersebut.

Beliau berkata, kumulatif kes demam denggi yang dilaporkan sehingga kini adalah sebanyak 33,325 kes berbanding 10,954 kes bagi tempoh sama pada 2022 iaitu peningkatan sebanyak 204.2 peratus.

“Sebanyak 21 kematian akibat komplikasi demam denggi dilaporkan sehingga kini berbanding lima kematian bagi tempoh yang sama pada 2022 iaitu peningkatan sebanyak 16 kematian,” katanya.

Selain itu, lokaliti hotspot kes demam denggi meningkat kepada 109 berbanding 93 minggu sebelumnya, dengan 59 daripadanya berada di Selangor, Pulau Pinang (25), Sabah (10), Kuala Lumpur dan Putrajaya (enam), Kedah (empat), Perak (tiga), serta masing-masing satu di Sarawak dan Labuan.

Sementara itu, menurut Dr Norhayati survelan Chikungunya pula merekodkan sebanyak tiga kes pada ME ke-15 dengan kesemuanya di Selangor, manakala jumlah kumulatif kes Chikungunya adalah 117 kes.

Beliau berkata sebanyak 795 sampel darah serta empat sampel urin telah dijalankan saringan Zika dan kesemuanya adalah negatif.

Dr Norhayati mengingatkan orang ramai agar memastikan kawasan rumah bebas dari bekas-bekas yang boleh menakung air dan menjadi tempat nyamuk Aedes membiak semasa cuti panjang sempena Aidilfitri.

“Lakukan aktiviti cari dan musnah tempat pembiakan nyamuk Aedes di dalam dan luar rumah. Bersihkan, berus dan simpan bekas-bekas yang masih digunakan, lupuskan barangan lusuh seperti baldi, bekas plastik, tong cat, bekas makanan haiwan dan sebagainya yang terdapat di sekeliling rumah termasuk kawasan lorong belakang rumah,” katanya.

Beliau turut menasihati orang ramai untuk menggunakan bahan repelan bagi mencegah gigitan nyamuk Aedes terutamanya apabila berada di luar rumah dan segera mendapatkan rawatan di fasiliti kesihatan terdekat sekiranya mengalami gejala denggi seperti demam tinggi secara tiba-tiba, sakit otot atau sendi, sakit kepala, serta sakit pada belakang mata. – Bernama

See author's posts


Rekayasa Personaliti Politik Baharu Ismail Sabri

SELEPAS Tan Sri Muhiyiddin Yassin meletak jawatan sebagai Perdana Menteri ekoran kehilangan sokongan majoriti, maka Dato Seri Ismail Sabri diperkenan Yang di-Pertuan Agong sebagai Perdana Menteri ke-9.  Sebagai rekod sejarah, tercatat kembali bermulanya UMNO ke arus perdana, selepas tewas dalam pilihan raya umum ke-14 pada tahun 2018. Apabila Pakatan Harapan tumbang sendiri akibat perletakan jawatan mengejut Tun Mahathir Mohamad, kerjasama Ahli Parlimen UMNO  dengan Bersatu dan parti-parti lain, termasuk Parti Islam Se-Malaysia (PAS) dan Gabungan Parti Sarawak (GPS) membentuk kerajaan baharu dikenali sebagai Perikatan Nasional (PN).

Pakatan Harapan tumbang selepas 22 bulan memerintah, manakala Perikatan Nasional hampir tumbang dan bertukar Perdana Menteri selepas 17 bulan memerintah.  Sudah pasti menarik untuk dinilai kemampuan Ismail Sabri, sama ada   mampu bertahan selama 21 bulan sebelum pilihan raya umum, kira-kira 21 bulan lagi, iaitu pada Jun 2023. Ataupun, kerajaan pimpinan Ismail Ismail hanya mampu bertahan dalam tempoh 6-9 bulan, sekiranya kurang mampu mengawal suhu politik negara.

Personaliti Baru Politik

Nama Ismail Sabri kurang dikenali dalam radar politik UMNO berbanding nama-nama seperti Ahmad Zahid Hamidi, Mohamad Hasan, Hishamuddin Hussein dan Mohamed Khaled Nordin.  Ayah Ismail Sabri berasal dari Kampong Gertak Lembu, Salor di pinggiran Kota Bharu Kelantan, manakala ibunya berasal dari Salor dan mempunyai keturunan dari Patani. Menurut abang Ismail Sabri, Kamarazaman Yaakob, ayah mereka mempunyai dua bas pada tahun 1930-an yang menyediakan perkhidmatan  pengangkutan Salor ke Kota Bharu, namun apabila Jepun datang ke Tanah Melayu, kedua-dua bas dirampas oleh tentera Jepun. Keadaan ini memaksa keluarga Yaakob terpaksa berhijrah ke Lubok Kawah di Temerloh dan menjadi petani.

Apabila darurat diisytiharkan pada 16 Jun 1948, mereka kembali ke Kelantan dan berhijrah semula ke Temerloh sehingga Ismail Sabri lahir di situ. Ismail Sabri mendapat pendidikan hingga lulus ijazah undang-undang Universiti Malaya dan aktif sebagai Presiden Persatuan Mahasiswa Universiti Malaya. Beliau mulai menjadi Ahli Parlimen Bera sejak tahun 2004 dan sebelum itu menjadi Setiausaha Politik kepada Sabarudin Chik sejak tahun 1995.

Kerjaya politik beliau melonjak apabila dilantik menjadi Menteri  Belia dan Sukan (2008-2009), Menteri Perdagangan Tempatan, Koperasi dan Pengguna (2009-2013), Menteri Pertanian dan Industri Asas Tani (2013-2015),  Menteri Kemajuan Luar Bandar dan Wilayah (2015-2018),  dan apabila pembentukan kerajaan Perikatan Nasional dibentuk, beliau dilantik menjadi menteri kanan dan Menteri Pertahanan (2020-2021). Pada Julai 2021 Ismail Sabri dilantik oleh Muhyiddin sebagai Timbalan Perdana Menteri.

Hieraki Politik Kepartian

Ismail memulakan kerjaya sebagai peguam  pada tahun 1987 dan terlibat dengan masyarakat apabila dilantik menjadi Ahli Majlis Daerah Temerloh (1987), dan Ahli Majlis Perbandaran Temerloh (1996). Beliau mulai aktif dalam UMNO apabila dilantik menjadi Setiuasaha politik kepada Sabarudin Chik, Menteri Kebudayaan, Keseniaan dan Pelancongan pada tahun 1995.  Sejak itu, beliau dilibatkan dengan pelbagai jawatan, sesuai dengan dokongan parti beliau sertai, termasuklah Ahli Lembaga Pengarah Lembaga Pahang Tenggara (DARA) dan Lembaga Penggalakan Pelancongan Malaysia (1995).

Sebagai ahli UMNO, beliau dilantik menjadi ahli jawatankuasa UMNO Bahagian Temerloh (1987), Ketua Penerangan UMNO Bahagian, Temerloh (1988). Ketua Pergerakan Pemuda Bahagian (1993), Timbalan Ketua Bahagian (2001), Ketua Bahagian Temerloh (2004).  Ismail pula bertanding sebagai wakil rakyat pada pilihan raya umum 2004 di Parlimen Bera, dan sejak itu kekal selama 4 penggal atau sekitar 20 tahun sebagai wakil rakyat Bera. Ketika ini, Ismail Sabri masih menjadi Naib Presiden UMNO sejak tahun 2018 dan pernah menjadi Ketua Pembangkang pada tahun 2019-2020.

Cabaran Ismail Sabri

Ismail Sabri sangat bernasib baik kerana beliau memenangi Naib Presiden parti UMNO ketika beberapa tokoh politik UMNO seperti Hishamuddin Hussein ketika itu menjauhi diri daripada UMNO dan tidak bertanding dalam pemilihan. Ketika itu, UMNO dilihat parti tidak ada masa depan, sukar dipulihkan, bermasalah besar, menerima tekanan daripada parti Bersatu hingga presiden UMNO, Zahid Hamidi diminta oleh Mahathir yang ketika itu sebagai Perdana Menteri Pakatan Harapan, membubarkan UMNO dan kesemua keahlian UMNO diserapkan ke dalam parti Bersatu.

Dalam keadaan lemah tersebut, Ismail Sabri, Mohamed Khaled Nordin, dan Mahadzir Khalid memenangi jawatan Naib Presiden UMNO. Apabila berlakunya langkah Sheraton, Ismail Sabri diangkat sebagai Menteri Kanan oleh Muhyiddin Yassin, Perdana Menteri ketika itu, Tujuan Muhyiddin mengangkat Ismail Sabri kerana beliau tidak mahu melibatkan Zahid Hamidi, Presiden UMNO dan mantan Perdana Menteri, Najib Tun Razak kembali dalam kerajaan kerana dianggap sebagai pesaing kuat dalam arus politik.

Walaupun mesyuarat UMNO di Janda Baik, Pahang, bersetuju bahawa UMNO dan sesiapa sahaja dilantik oleh Perdana Menteri Muhiyiddin Yassin perlu menolak tawaran pelantikan jawatan Timbalan Perdana Menteri pada tahun 2020, namun pada Julai 2021 Ismail Sabri menerima jawatan Timbalan Perdana Menteri lantikan Muhiyiddin Yassin. Kesan daripada itu, berlaku permulaan rekayasa politik apabila MKT UMNO meminta semua Ahli Parlimen menarik diri daripada menyokong PN.

Hal ini bermakna PN tergugat  dan kedudukan Perdana Menteri terancam apabila 15 Ahli Parlimen UMNO menarik balik sokongan dan menyebabkan PN hilang majoriti dan memaksa Perdana Menteri meletak jawatan dan pemilihan Perdana Menteri baharu dilaksanakan.

Strategi UMNO

Di sinilah manipulasi dan rekayasa UMNO berlaku sebagaimana dijanjikan oleh Presiden UMNO, Zahidi Hamidi  bahawa UMNO akan kembali menerajui negara dalam tempoh tiga tahun yang dianggap misi mustahil oleh musuh politik mereka. Ternyata rekayasa politik ini dirancang secara halus dalam kerangka minda UMNO dan berjaya dilangsungkan.

Cabaran Ismail Sabri sebagai Perdana Menteri baharu adalah memastikan kedudukan beliau selamat sebagai Perdana Menteri. Memang terdapat ura-ura untuk beliau mengambil alih jawatan Presiden UMNO daripada Zahid Hamidi. Hal ini dilihat apabila Jabatan Pendaftar Pertubuhan (RoS) yang  sebelum ini menyatakan keputusan UMNO untuk menangguh pemilihan parti tidak sah dan pemilihan UMNO perlu dilakukan. Apabila Muhyiddin meletak jawatan, pegawai RoS mengakui mereka diberikan tekanan oleh Menteri UMNO dan Timbalan Menteri untuk berbuat demikian.

Namun, apabila  Ismail Sabri menjadi Perdana Menteri dan hadir dalam mesyuarat MKT UMNO, isu ini dibangkitkan dengan beberapa dokumen undang-undang dan peguam membentangkan keabsahan dokumen dan prosedur meminta Perdana Menteri membuat langkah sewajarnya bagi mengelak daripada berlakunya kemarahan akar umbi UMNO di peringkat bawah.  Maka tindakan RoS membuat pusingan-U dan kini keputusan menangguhkan pemilihan sebagai sah adalah membuktikan walaupun sebagai Perdana Menteri, Ismail Sabri perlu akur kepada kehendak parti, khususnya beliau bukanlah Presiden atau Timbalan Presiden.

Malah, ketiadaan Mohamad Hasan (Tok Mat) dan Azalina Othman dalam kabinet telah menyebabkan  akar umbi UMNO berasa tidak puas hati.  Mereka mahukan Tok Mat dilantik sebagai Senator dan memegang jawatan Menteri Kewangan, namun tidak dilakukan oleh Ismail Sabri. Begitu juga suara yang mahukan Azalina dilantik sebagai menteri penuh tidak dilakukan.  Hal ini kerana Ismail Sabri tidak mahu kelompok ini semakin kuat berpengaruh dan boleh mengugat kedudukannya sebagai Perdana Menteri dan mempertahan kedudukannya dalam hieraki parti.

Perkara ini, walaupun dirancang bersifat sementara, namun sebagai ahli politik, sudah pasti Ismail Sabri melakukan sesuatu bagi mengukuhkan kedudukannya dalam kerajaan dan hieraki  parti, maka  inilah dinamika politik baru era PN 2.0.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL).

See author's posts


Sochaux dapat khidmat abang Pogba

LIGUE 1 PERANCIS

ABANG Paul Pogba, Florentin Pogba telah lulus ujian perubatan dan selesai menandatangani kontrak dengan Sochaux dalam divisyen dua Perancis, kata kelab itu semalam.

Pemain pertahanan berusia 29 tahun itu telah bersetuju dengan perjanjian tiga tahun dengan pasukan yang dimiliki oleh syarikat dari China, Nenking.

“Saya sangat gembira dapat menyertai kelab ini,” kata Pogba dalam sebuah video yang disiarkan oleh Sochaux di laman sesawang mereka.

“Saya mengharapkan yang terbaik untuk musim yang akan datang. Allez Sochaux!”

Dia kemudian berlari melintasi padang sambil bertepuk tangan ke atas tempat duduk kosong di Stade Auguste-Bonal yang mempunyai kapasiti lebih dari 20,000 orang.

Florentin dilahirkan di Conakry tetapi bermain untuk Perancis di peringkat belia sebelum terus menjadi pemain antarabangsa Guinea.

Dia memulakan kariernya di Celta Vigo di Sepanyol dan pernah bermain di Sedan dan Saint-Etienne di Perancis dan juga Genclerbirligi di Turki. Dia telah menjadi ejen bebas sejak kelab MLS, Atlanta United membebaskannya akhir tahun lalu.

Sochaux berada di tangga ke-14 dalam Ligue 2 ketika persaingan dihentikan pada pertengahan Mac kerana wabak Covid-19. – AFP

See author's posts


Nasih tanah ngena piring agi relevan?

SAMALAJU: Adat enggau pengarap lama raban bansa Iban dikena minta berekat ngambika utai ditanam ulih tumbuh galak sereta bibas ari sebarang pengachau agi mengkang dikena sida ke diau ba Rumah Seliong enggau Rumah Bangun, Jalan Bintulu-Miri.

Ku Tuai Rumah (TR) Seliong, pengawa miring nya diatur ba tanah kebun tauka kandang endur bumai ke rusak ketegal diserang penyakit tauka utai ditanam diempa jelu siga.

“Tu meh pengawa kami Iban ke dikumbai nasih tanah ngambika tanah manah sereta utai ke ditanam mega enda dikachau jelu,” ku iya.

Iya mansutka jaku munyi nya maya Pengerami Nasih Tanah Betanam Betupi ke diatur sida ke diau ba Rumah Seliong enggau Rumah Bangau, Batu 35, Jalan Bintulu-Miri.

Ku iya, taja pan teknologi modan enggau chara betanam baru dikena ba sektor nya tang sida ke diau ba rumah panjai tetap ngena chara ke baka nitihka adat enggau pechaya lama sida iya.

“Semua sida ke bisi besangkut paut deka gempuru ba tanah nya sereta sama bela besampi minta berekat ngambika asil utai ditanam betambah,” ku iya.

Ku iya, semua sida ke diau ba dua bengkah rumah panjai nya nanam mayuh bengkah sayur kelimpah ari nanam sawit.

Seliong mega madahka, asil betanam betupi deka dijual ba Market Tamu Bintulu enggau kedai makai ngelingi bandar nya.

“Peminta meli sayur mayuh amat lalu aku meda sida ke diau ba rumah panjai nya enda ulih napi peminta ke mayuh baka nya.

“Nya kebuah kami ngatur pengawa minta berekat ngambika asil betanam betupi betambah mayuh agi sereta ulih mekal ngagai serata kandang Bintulu,” ku iya.

Oleh Ellie Edward

See author's posts


MITI dijenama semula sebagai Kementerian Pelaburan, Perdagangan dan Industri

KUALA LUMPUR: Kementerian Perdagangan Antarabangsa dan Industri kini dikenali sebagai Kementerian Pelaburan, Perdagangan dan Industri atau dalam Bahasa Inggeris ‘Ministry of Investment, Trade and Industry’, mengekalkan akronim yang sama iaitu MITI.

Dalam satu kenyataan hari ini, kementerian berkenaan berkata, ini adalah seiring dengan keputusan Perdana Menteri Datuk Seri Anwar Ibrahim di dalam Mesyuarat Kabinet bertarikh 5 April.

“Penjenamaan ini bertepatan dengan fungsi kementerian yang menjadi peneraju dan bertanggungjawab untuk menggalakkan kemasukan pelaburan asing, memperkasakan pelaburan tempatan, memantapkan perdagangan antarabangsa serta memperkasakan pembangunan industri yang lestari dan mampan,” katanya.

Katanya, keputusan itu juga adalah selaras dengan aspirasi kerajaan untuk merancakkan lagi aktiviti penggalakan pelaburan seperti yang digariskan di bawah Aspirasi Pelaburan Nasional bagi kesinambungan pembangunan semula ekonomi negara yang digariskan di dalam wadah Kerajaan MADANI.

“Dengan penjenamaan ini, MITI terus komited untuk menarik pelaburan baharu berkualiti dan berimpak tinggi, memperluaskan jaringan perdagangan antarabangsa serta memperkukuhkan sektor industri sedia ada sebagai penyumbang utama kepada pembangunan ekonomi bagi kesejahteraan rakyat dan sektor perniagaan, terutamanya perusahaan kecil dan sederhana,” jelas kementerian. – Bernama

See author's posts


Rakyat disaran patuhi PKP

LIONG CHAI LING

MIRI: Menteri
Pengangkutan Datuk Lee Kim Shin meminta orang ramai akur dengan pematuhan
Perintah Kawalan Pergerakan (PKP) yang tidak membenarkan orang ramai untuk
keluar rumah selepas jam 7 malam kecuali mempunyai tanggungjawab dan tugasan
berkaitan keperluan yang dibenarkan.

Katanya, sekiranya
mereka perlu untuk keluar selepas waktu tersebut atas tanggungjawab keperluan,
mereka diwajibkan mengemukakan Permohonan Kelulusan Pergerakan kepada Residen
Bahagian Miri untuk mendapatkan permit.

Katanya, permit tersebut
telah dikeluarkan bermula semalam di Kompleks Islam Sarawak Miri bermula jam 9
pagi hingga 4 petang dan permohonan hendaklah disertakan dengan dokumen
sokongan seperti surat majikan dan melengkapkan borang yang disediakan.

“Selain itu,
majikan juga adalah dibenarkan mengemukakan permohonan secara pukal bagi
kakitangan seliaan dengan syarat borang lengkap,” katanya pada Mesyuarat
Jawatankuasa Pengurusan Bencana Bahagian Miri di sini.

Mesyuarat tersebut
diadakan bertujuan menyelaras dan membincangkan pematuhan PKP berhubung Covid
-19 bersama Sarawak Shell Berhad dan PETRONAS Wilayah Sarawak Miri.

Ia juga diadakan bagi
mendapatkan maklumbalas terkini daripada agensi berkaitan.

Miri
mencatatkan jumlah kes PUI Covid -19 sebanyak 103 manakala jumlah kes positif
Covid-19 adalah sebanyak 16 kes (termasuk Limbang (4 kes) dan Lawas (1 kes).

See author's posts


Tourism Malaysia promosi pakej pelancongan minat khas 50 tahun di laman malaysia.travel

KUALA LUMPUR: Bersempena dengan sambutan ulang tahun ke-50, Tourism Malaysia mengambil inisiatif untuk mempromosikan jualan 50 pakej pelancongan berteraskan segmen pelancongan minat khas pada tawaran harga istimewa di laman sesawang malaysia.travel.

Penawaran pakej ini mendapat kerjasama sepenuhnya daripada 21 agensi pelancongan berdaftar dan empat pengusaha produk pelancongan seperti spa dan inap desa di seluruh Malaysia.

Menariknya, kesemua pakej segmen ini ditawarkan dengan tema angka 50 seperti diskaun 50 peratus, harga RM50, RM50.50 serta pelbagai penawaran lain.

Orang ramai boleh membuat tempahan pakej untuk aktiviti kembara, penerokaan gua, merentas hutan, berkayak, berbasikal, berkhemah, karavan, selam skuba, golf, agropelancongan, inap desa, pencerapan burung (birdwatching), white water rafting, waterfall abseiling, jet ski excursion, rock climbing, nature walk, night safari, river cruise dan animal sighting.

Selain itu, pakej yang ditawarkan turut merangkumi aktiviti jejak warisan, bergembira di taman tema, lawatan ke muzium serta rawatan spa. Tawaran pakej sah sehingga 10 Ogos 2023 untuk perjalanan bermula dari 20 Februari 2023 sehingga 31 Mac 2024.

Ketua Pengarah Tourism Malaysia, Dato’ Zainuddin Abdul Wahab berkata, penawaran pakej pelancongan minat khas ini adalah seiring dengan trend pelancongan terkini oleh para pelancong yang lebih cenderung memilih produk berasaskan pelancongan pengalaman.

“Secara keseluruhannya, tawaran promosi ini melibatkan 32 pakej kembara dan alam semula jadi, tujuh pakej di bawah gaya hidup, enam pakej budaya dan warisan serta lima pakej aktiviti marin dan sukan pelancongan,” katanya.

Pautan muat turun E-Brosur Pakej Pelancongan Minat Khas: https://bit.ly/40m4R1q

Tourism Malaysia

Lembaga Penggalakan Pelancongan Malaysia atau Tourism Malaysia ialah sebuah agensi di bawah Kementerian Pelancongan, Seni dan Budaya, Malaysia. Tourism Malaysia giat memfokuskan kepada tugas khusus untuk mempromosikan Malaysia sebagai destinasi pelancongan pilihan. Sejak penubuhannya, Tourism Malaysia telah muncul sebagai pemain utama dalam industri pelancongan antarabangsa. Untuk maklumat lanjut, layari akaun media sosial Tourism Malaysia di Facebook, Instagram, Twitter, YouTube, and TikTok. – Bernama

See author's posts


Banjir: 87 masih hilang

TERUK… Gambar bertarikh 18 April lalu menunjukkan orang ramai berjalan kaki melepasi penempatan tidak formaljalan Kuari di luar Durban apabila hujan lebat dan tanah runtuh memusnahkan banyak rumah dan infrastruktur di Afrika Selatan.• Foto AFP

DURBAN: Hampir 90 orang masih hilang selepas dua bulan banjir terburuk yang melanda bandar ketiga terbesar, Durban dan kawasan sekitarnya di Afrika Selatan, mengorbankan ratusan orang, kata kerajaan pada Ahad lalu.

“Angka kematian akibat banjir dan tanah runtuh meningkat kepada 461 orang dengan 87 orang masih belum dapat dikesan,” kata Perdana Menteri Wilayah Tenggara KwaZulu-Natal, Sihle Zikalala kepada wartawan.

“Banjir itu menjejaskan 85,280 orang dengan 461 kematian. Seramai 87 orang masih dilaporkan hilang,” kata Zikalala dalam taklimat media menandakan dua bulan selepas banjir melanda seluruh wilayah itu.

Hujan lebat pada April lalu disebabkan cuaca ekstrem yang dicetuskan oleh perubahan iklim, mengejutkan negara itu secara tradisinya tidak dilanda ribut yang kerap melanda jirannya seperti Mozambique.

Lebih 300 milimeter (mm) hujan turun dalam tempoh 24 jam di beberapa bahagian wilayah itu yakni hampir satu pertiga daripada hujan tahunan Durban sekali gus memecahkan rekod hampir tiga dekad.

Banjir itu mencetuskan banjir lumpur paling teruk yang dilihat di Afrika Selatan menghanyutkan orang ramai, membina jambatan, jalan raya dan bangunan.

“Secara keseluruhannya, banjir KwaZulu-Natal digambarkan dengan betul sebagai banjir paling dahsyat dalam sejarah kita setakat ini,” kata Zikalala.

Beliau berkata, lebih 27,000 rumah terjejas dengan 8,584 daripadanya musnah sama sekali.

Banjir melanda wilayah itu kurang setahun selepas rusuhan maut yang mengorbankan lebih 350 orang, kebanyakannya di Durban, sebuah bandar pelabuhan dengan lebih 3.9 juta orang. -AFP

See author's posts


Pulisic ibarat ‘kunci’ Chelsea

FRANK Lampard percaya bahawa Christian Pulisic mampu menjadi kunci Chelsea dalam perlumbaan layak ke peringkat kumpulan Liga Juara-Juara UEFA setelah dia menjadi inspirasi penentu kemenangan 2-1 di Aston Villa semalam.

Anak-anak buah Lampard digegarkan ketika Kortney Hause meletakkan Villa di depan dalam separuh  pertama.

Bagaimanapun, Pulisic yang masuk sebagai pemain gantian berjaya menyamakan kedudukan setelah rehat sebelum Olivier Giroud menjaringkan gol keempat dua minit kemudian.

Dua gol pantas Chelsea memberikan tempat keempat dari barat London berada lima mata di atas Manchester United di tangga kelima ketika mereka begelut untuk layak ke Liga Juara-Juara musim depan.

Kemenangan liga pertama di tempat lawan pada tahun 2020 adalah cara ideal untuk Chelsea kembali beraksi dalam perlawanan pertama sejak Liga Perdana ditangguhkan pada Mac ekoran Covid-19.

Ini adalah penampilan pertama Pulisic sejak Januari setelah kecederaan otot dan Lampard merasakan pemain sayap Amerika Syarikat itu bersedia untuk terus memberi impak.

“Dia akan memulakan permainan untuk kita, tentu saja dan saya rasa dia akan menjadi pemain besar bagi kita, bukan hanya dalam jangka masa ini tetapi demi masa depan,” kata Lampard.

“Dia dahaga. Saya tahu itu dan saya merasakannya, seperti yang saya rasakan untuk pemain yang mengalami kecederaan jangka panjang.

“Kemampuan dia tiba dalam kotak penalti itu adalah perkara besar, saya telah membicarakannya dengannya sepanjang musim.

“Ini adalah perbezaan antara menjadi pemain yang sangat baik dalam pasukan, pemain penyerang, atau pemain di peringkat tertinggi permainan yang sebenarnya yang tiba dan menjaringkan gol dalam dan mencapai angka tertentu setiap tahun.

“Saya benar-benar fikir Christian dapat melakukan itu, jadi saya sangat senang dengannya iaitu impak yang beliau lakukan ketika dia masuk,” ujarnya lagi.

Kegagalan Villa mempertahankan kelebihan menyebabkan pasukan Dean Smith di tempat kedua tercorot satu mata di bawah zon selamat dengan baki lapan perlawanan untuk mengelak dariadpa tersingkir.

“Sayangnya sedikit kualiti dan nasib menyebelahi mereka. Perkara yang telah kami lakukan selama rehat adalah lebih sukar untuk ditewaskan dan kami menjadi seperti itu,” kata Smith. – AFP

See author's posts


JAKU IBAN: Sada Bebuah

NGAGAI orang indu enti udah sayau ke lelaki nya udah tentu bisi niat deka jadi melaki bini.

Tusun Ke-29

BA ruang JAKU IBAN: Sada Bebuah dalam Tusun Ke-29 tu pemacha mayuh deka dinahka enggau segenteran sada bebuah ti dikumbai “Penyabar Meruan Aris”.  Sada bebuah tu alai penulis ngadingka pengusang ati bujang biak siku ketegal semaya balang antara iya enggau ambai iya. Semaya seduai udah chukup rat, jauh rat agi ari pakap kara kijang. Ketegal danji ti udah rat mati deka sekunsi jadi seruang. Tang mih semaya, pia mega danji enggi seduai, nadai dikeamatka ambai pekedam dalam iya. Taja pia, orang bujang nya meruan bisi pengarap semaya tau nyadi nyata, danji tau pegari nyadi, datai ke iya suah dilabuhka jeda. Kepuas-puas iya ke nganti jaku pemutus ti mai jadi ari orang dara, dia ati iya belabuh nyida. Ku iya, enti ambai iya tau bebali nyadi ikan betutu, nanya iya ngelalin bubu dikena iya ngulih. Enti ambai iya nya nemu bebali nyadi ikan juara, nanya iya bedaya nyanggit jala dikena iya nyala ambai iya nya. Lalu pia mega, enti ambai iya nemu bebali nyadi ikan adung, iya betati deka nginti ambai iya nya enggau ginti gelung, ruit betikung, enggai mega iya enda jadi. Kelimpah ari nya, ketegal ati iya udah chukup keras deka jadi enggau ambai iya nya, enti nyema ambai iya nya diambi pemesai ke bepangkat tuan, iya sanggup nyara lelaki nya. Iya mega sanggup ngerampas ambai iya nya ari jari pemesai nya. Enti nyema tindak diri enda betul, tauka salah ba tisi undang-undang, iya nadai bedulika diri ditangkap sap, dipecharaka ba mua Sultan, sekalika ditepu ke dalam rumah jil.

Kelama iga kebangai utai dia ati enggi orang bujang nya nyau makin chelap-sechelap laban batak runding ke nyau nemu nimuh pengeran enggau pengusng diri-empu, laban iya nyau terundingka penanggul enggau penekul enti pengeras ati diri nya dipajakka iya. Ari nya, ninga penemu ambai iya nyau udah asur-batak, nyau udah bebulaka danji diri, ngembuan ati hari, besikap selipi, dia orang bujang nya nyau nyurutka diri, matak diri; biar kaul chinta iya enggau ambai iya nya dikemaduka tikas nya aja, lalu semaya enggau danji ke deka selua seempa, setikai sebalai semina diambi nyadika sejarah aja. Nya alai rumbau mih semaya seduai baka sibau saruk ruku; puntan baka jelan jalai chemaru; labah baka buah mumban batu; upang baka ketupang embawang balu.

PENYABAR MERUAN ARIS.

Dini dih gundah aku enda telih bedarah, tusah berendam,

Lempuang aku enda bimbang, kusang dalam

Ati enda beraie, sinu sesedan

Besak di luak, sendat di penyan;

Lebuh aku ninga langit bedidit, guntur beguntam,

Kilat bekijap nyelambai malam,

Ribut bepuput, kaya besimpan,

Barat berembat ujan nelian,

Ga aku ngumbai nya waya tali karan

Enggi uman nuan perembam dalam,

Nganjung pesan, ngenataika salam, ngamatka semaya;

Nemu nya jeda separai anak buntak ruman

Maya gasan iya belalai beteruan,

Enselit di perugan pumpun kemelang.

Dini ati aku enda beraie sedan lelisa,

Nyabak sesidak, meraya senaka iya,

Lempuang aku enda bimbang, nyawa ka bekata,

Lisak di luak, ngarungka dada;

Lebuh aku ninga ujan tak perebenyan, labuh nyaya

Meda kilat tak bekijap nyelar dunya,

Remang tak tetukang, miga besapa

Ninga ribut tak bepuput, angin reraga,

Barat tak berembat, kaya gila;

Ga aku nyangka nya nyawa radio

Enggi sida Thomas Tegong Laka,

Nganjung serebana,

Ngenataika kabar berita, chinta merana,

Ari nuan dih pekedam dalam, peraja mata;

Nemu nya genera keparat chelaka anak buntak lisa,

Nyayat belula, belila saya,

Nebah nyawa lagu dindang.

Dini alai aku enda tak tepesenan dalam, ngarungka rekung

Gundah tusah, beradung begantung burung;

Kusang di lempuang kandang babung,

Nyaya dih ai mata neladan leka ambun beletung;

Lebuh aku meda kilat

Bepijar bekijap nyelandung bungkung,

Ribut siut bepuput, besabung tinung,

Ujan nerusan labuh ngerunung,

Barat berembat, kaya besabung;

Ga aku melaba nya sms anjung, emel betampung

Ari nuan dih pebayu sulu aku, ambai sangkung,

Ngamatka leka semaya, jaku besenuntung;

Enda nemu nya tak jeda

Jara bujang lempung tekuyung bundung

Nyuraka nyawa, nebah kana, ngangauka renung

Nyindir kumang mekang gerama engkabang.

Tang enda aku ka upang

Baka ketupang embawang balu;

Rumbau baka kembayau saruk isu;

Labah baka buah merunjau ulu;

Puntan baka terikan sumbu lampu.

Ila aku ngambi bila perin teda Bantin seduai Libu,

Gaga aku ke ensenga,

Kelalin aku ke bubu

Ku tan di Nanga Krian,

Tampun tagan di Nanga Bintulu,

Tenchangka aku jabang,

Umpan enggau buah panggu.

Lebuh gasan nuan ibu uman

Udah jadi gemian ikan betutu,

Undur nuan ila geguchur niti panchur, arus laju

Terunda-runda tama entaya, bubu aku,

Enti nyema nuan lepas rari beruntu,

Ngelidas nikal kulu,

Ila asai nuan ngedu ngetu,

Enselit di perigu agang batang.

Tang enda aku upang

Baka ketupang embawang lanja;

Rumbau baka sibau saruk raba;

Puntan baka jelan jelu nyala;

Labuh baka buah merunjau kerapa.

Ila mih aku meli ungki ragi benang setera,

Disanggit aku pisit-pisit,

Gaga aku ke jala panjai tiga.

Ila lebuh gasan nuan

Dih perembam dalam, sulu mata,

Udah nyadi gemian ikan juara,

Ku tikauka pelabau berau

Gulai sekau seku China;

Ku tibarka di senggal Layar Rinda,

Saribas luas, radas nanga.

Nya baru nuan tasah,

Bependiau gila kapa-kapa,

Abis daya, ujung-ujung ngentung

Di bumbung jala tengang.

Enti nyema nuan lepas ngebo,

Ngereduan gelidas rari bekerancha,

Ila asai nuan busung papa,

Nyingap di mata selambau jarang.

Tak enggai amai ati tu dibai upang

Baka ketupang embawang kachung;

Balang baka serang niang Ajung;

Rumbau baka kebuau saruk uchung;

Labah baka buah merunjau kampung;

Puntan baka menasan jelan remaung;

Ila mih aku meli gemiri dawai selung,

Ku bantil ke kail ginti gelung, ruit betikung.

Ila lebuh uman nuan dih ibu gasan,

Perembam dalam, sulu sangkung,

Udah nyadi jeliu betutu ikan adung,

Aku tan rendam di beruan Nanga Sadong,

Silak awak Batang Rajang Lepung,

Beumpanka lintan lelipan, perut tuntung;

Enda nuan bekian, nadai nuan betinung

Nangkap nanggung ginti selung

Di benung ulak leletang.

Nyemaka ginti nya rabut, ruit tekelechut,

Nuan tak surut enchunung, rari mengkanjung;

Ila asai nuan dih gelai ibu medung tulah busung,

Tepekul di tikung pukat sebidang.

Tang ukai semuti naka nya dih liba ibu gasan,

Laban ati kami orang laki tu

Udu udah terunti ransing kidan;

Semaya udah enda dipeguna,

Danji enda dikemeran.

Enti nyema pengempu nuan ila

Orang kubu pangkat tuan,

Mai aku bechara di mua court Sultan,

Nadai pan aku riput takut ngelaban,

Sigi aku guyang tiang,

Pandam aku mija papan;

Enti jil ku Kunsil, tutup tan ku Tuan,

Enda mih aku ngeleput takut rawan;

Enti gelang ku Abang,

Aku enda nyakang kiruh ngelaban;

Enti sipat ku Sap,

Aku enda nyilat nyaga badan.

Aku sigi nyadang diri digayang,

Bukang aku direndam,

Sigi enda mih aku nyalamka diri keran

Deka ngembuan serantai peredik marik merejan,

Belulin agin tinchin intan,

Belapikka jadam mau setekang!

Semakin mayuh pekara ti nekul,

Mai ati besimpang-siur,

Tusut bejarut, besimpul-simpul;

Pendiau nuan tengelam timbul,

Jaku nuan batak asur,

Mayuh pemula, mimit pemetul.

Nuan betebiat ikan di ai,

Makai umpan, nyeliahka ginti;

Nuan ngembuan ati hari,

Sebarang maya tau bebali;

Nuan pemutut ati ribut,

Sebarang maya bebali kudi.

Bepangan enggau nuan ngemedis diri,

Nuan besikap aum selipi.

Sebedau rita tua jai,

Manah aku berunyut nyurutka diri,

Surut ngundang rangkang,

Undur ke belakang;

Badu bepeda, badu beundang,

Jelekah empelita, mulut pemula jadika kenang!

BETAMPUNG

See author's posts


KKM terima sumbangan bernilai lebih RM1.4  juta

PUTRAJAYA: Kementerian Kesihatan Malaysia (KKM) semalam menerima sumbangan pelbagai keperluan petugas barisan hadapan menangani jangkitan COVID-19 yang bernilai lebih RM1.4 juta daripada 10 syarikat.

Sumbangan untuk kegunaan petugas barisan hadapan di fasiliti KKM di seluruh negara itu diserahkan kepada Menteri Kesihatan, Datuk Seri Dr Adham Baba di KKM di sini, semalam.

Mendahului senarai penyumbang ialah Yayasan MyPrihatin yang menyerahkan 50,000 set peralatan perlindungan diri (PPE) bernilai RM1 juta.

Sumbangan MyPrihatin disampaikan kepada Dr Adham oleh Pengerusinya, Prof Datuk Dr Halimaton Hamdan.

Yayasan MyPrihatin dalam kenyataannya berkata, 50,000 set PPE itu dihasilkan dengan kerjasama Prudential BSN Takaful Berhad (PruBSN) melalui badan amal PruBSN Prihatin. “Set PPE ini akan diagihkan kepada 2,000 hospital dan klinik kesihatan terutamanya di kawasan zon merah di seluruh negara,” kata MyPrihatin lagi.

Turut memberikan sumbangan ialah Healthy Lifestyle Sdn Bhd (Ogawa Malaysia) yang menyumbang 20 unit kerusi urut, 30 unit pembersih udara dan 1,200 unit pelitup separuh muka KN95.

Sumbangan Ogawa Malaysia yang keseluruhannya bernilai RM249,450 disampaikan oleh Pengurus Jualan Serantaunya, Leong Boon Hong.

Gunung Capital Berhad yang diwakili Pengarah Pelaburan dan Kewangannya, Khairul Anwar Mohamad menyumbang 2,000 unit pelitup separuh muka,  bekalan makanan serta peralatan sokongan perlindungan kesihatan bernilai RM100,000.

Scientex Berhad dan Persatuan Pengilang Plastik Malaysia menyumbang 30,000 unit pelitup separuh muka tiga lapis bernilai RM45,000.

UMW Holdings Berhad pula menyumbang 5,000 unit pelindung muka bernilai RM20,000.

Persatuan Agama Buddha Tentrayana Chen Foh Chong Malaysia menyumbang 10,000 set PPE.

Briged Negaraku menyumbang 5,000 unit PPE, 20,000 pelindung muka, 500 tudung kepala, 500 set gaun dan 500 pasang sarung kaki.

MyFundaction dan Pertubuhan Kesihatan Jantung Malaysia (MyHeart) menyumbang 2,000 set PPE dan 2,000 keping pelitup separuh muka.

Koperasi Sahabat Amanah Ikhtiar Malaysia Berhad pula menaja 150 bilik penginapan dan makan minum percuma di Hotel Carlton Shah Alam kepada petugas kesihatan.

Yayasan Restu menyumbang 2,000 naskah Al-Quran untuk petugas barisan hadapan KKM. – Bernama

See author's posts


Kampung Sungai Bangat destinasi pelancongan

LAWAS: Kampung Sungai Bangat Jalan Punang bakal berubah wajah menjadi destinasi pelancongan dan riadah yang mudah dikunjungi.

Ini berikutan perlaksanaan jalanraya yang menghubungkan kampung ini dengan jalan utama di Jalan Punang.

Timbalan Ketua Menteri Datuk Amar Haji Awang Tengah Ali Hasan memberitahu demikian ketika lawatan kerja ke tapak pembinaan jalan ke Kampung Sungai Bangat kelmarin.

Jalan bertaraf R1 ini telah mula dibina oleh Agensi Pembangunan Wilayah Utara (NRDA) dengan kos berjumlah RM7.8 juta dengan jarak 2.5 KM.

Seterusnya beliau yang juga Menteri Pembangunan Bandar dan Sumber Asli Kedua dan Menteri Perdagangan Antarabangsa dan  Industri, Terminal Perindustrian dan Pembangunan Usahawan Sarawak laluan jalan ini turut diubah sedikit jajarannya agar tidak terlalu banyak melalui tanah penduduk kampung.

Malahan, bagi tanah penduduk yang termasuk dalam projek jalanraya ini akan diberi pampasan dalam masa terdekat kerana cek untuk pampasan ini telahpun ada.

Turut hadir, Residen Bahagian Limbang Ir Ahmad Denney Ahmad Fauzi, Pengarah NRDA Datu Haji Ubaidillah Haji Latip, Pengerusi Teknikal Program Projek Penambahbaikan Rumah Miskin Sarawak (PPRMS) Bukit Sari Ir Haji Puasa Pandin, Setiausaha Parti PBB Bukit Sari Awang@Ibrahim Ahmad dan Pegawai Daerah Lawas Ladin Atok.

Seterusnya, Awang Tengah memaklumkan bahawa projek ini akan siap dalam tempoh 18 bulan dan meminta pihak bertanggungjawab memantau proses perlaksanaan agar segalanya berjalan sempurna mengikut jadual.

“Dahulu kita guna peruntukan daripada projek kecil luar bandar (MRP) dan kini kita bersyukur dapat melaksana beberapa projek melalui peruntukan NRDA,” ujarnya.

Ahli Dewan Undangan Negeri Bukit Sari yakin, jalanraya ini akan dapat merancakkan aktiviti pembukaan tanah dan pertanian di kawasan terlibat.

Malahan jalan raya ini juga akan membuka laluan untuk penduduk tempatan dan pelawat luar berkunjung ke pantai Sungai Bangat yang bersih dan indah untuk beriadah.

Oleh ADENG EDRUS

See author's posts


Manfaatkan data, teknologi untuk usaha pemulihan

KUALA LUMPUR: Data dan teknologi akan menjadi antara elemen penting dalam merancang pemulihan ekonomi Malaysia pascapandemik Covid-19 secara teliti, kata Menteri Kewangan merangkap Menteri Penyelaras Pelan Pemulihan Negara (PPN), Tengku Datuk Seri Zafrul Tengku Abdul Aziz.

Beliau berkata, kerajaan akan memanfaatkan kelebihan data untuk membantu negara supaya menjadi lebih cekap dan responsif didorong oleh semangat keterangkuman ke arah daya tahan lebih baik dan kemakmuran bersama.

Rangka Tindakan Ekonomi Digital di bawah inisiatif MyDIGITAL amat penting dalam memacu sektor perniagaan untuk bersaing di arena global memandangkan ia menyediakan insfrastruktur digital dan ekosistem digital, katanya.

“Rangka Tindakan Ekonomi Digital merangkumi pelaburan menerusi projek Jalinan Digital Negara (JENDELA), pelaburan untuk mempertingkatkan kesambungan kepada rangkaian kabel dasar laut antarabangsa sehingga 2023, serta rancangan 10 tahun bagi pelaksanaan 5G di seluruh negara dan perkhidmatan pengkomputeran awan,” katanya pada Khamis.

Beliau berkata demikian semasa menyampaikan ucapan khas di Sidang Kemuncak Pemulihan Negara yang diadakan secara maya.

Tengku Zafrul berkata, usaha tersebut turut meliputi pengukuhan ekosistem digital, menyokong penerimagunaan digital serta privasi dan perlindungan data.

Beliau berkata sejajar dengan aspirasi 5G negara, kerajaan juga sedang mempercepat pembangunan dan pertumbuhan kesambungan dan liputan 5G berkelajuan tinggi yang mampu milik dan boleh dipercayai.

“Perkhidmatan 5G akan tersedia di Putrajaya, Cyberjaya dan sebahagian Kuala Lumpur pada Disember 2021.

“Selepas itu, ia dirancang untuk mencapai kira-kira 40 peratus liputan di kawasan berpenduduk pada akhir 2022 dan seterusnya diperluas ke seluruh negara untuk meliputi kawasan bandar dan luar bandar serta kawasan-kawasan perindustrian, dengan sasaran kira-kira 80 peratus liputan di kawasan berpenduduk pada akhir 2024,” katanya.

Tengku Zafrul berkata, gabungan langkah-langkah ini akan menggerakkan usaha jangka pendek bagi memastikan pembukaan semula ekonomi Malaysia adalah pada landasan lebih kukuh di samping menentukan negara berkedudukan baik untuk memanfaatkan sepenuhnya aliran mega masa depan pada jangka pertengahan dan panjang.

Beliau juga berharap PPN dan Belanjawan 2022 akan berperanan sebagai templat, bukan hanya berkaitan penyelesaian untuk keluar daripada pandemik ini, malah bagaimana untuk menghadapi cabaran yang lebih mendesak pada masa depan.

“Justeru, saya menggesa semua pihak, kerajaan, sektor swasta dan pertubuhan masyarakat sivil untuk bersama-sama berusaha sebagai ‘Keluarga Malaysia’. Mari kita bersama-sama dan menang bersama,” katanya.- Bernama

See author's posts


4,500 KIR terima bantuan

SARATOK: Seramai
4,500 Ketua Isi Rumah (KIR) di kawasan Dewan Undangan Negeri (DUN) Krian
menerima bantuan bekalan makanan Bantuan Makanan Sarawakku Sayang daripada
Kerajaan Sarawak ketika Perintah Kawalan Pergerakan (PKP).

Jurucakap Pusat
Khidmat DUN Kalaka berkata, sehingga semalam 2,500 KIR telah menerima bantuan
bekalan makanan masing-masing.

Sehingga semalam,
secara keseluruhannya seramai 2,000 KIR masih belum menerima bantuan bekalan
makanan tersebut dan dijangka akan diteruskan pada hari ini penghantarannya.

“Pengagihan
bantuan ke kawasan DUN Krian ini dijangka dilaksanakan dalam tempoh tiga hari.

“Setakat
hari ini (semalam), lebih 2,500 bantuan telah diagihkan kepada KIR di
rumah-rumah panjang dan proses pengagihan berpusat di Dewan Sri Krian,”
katanya.

Beliau berkata,
agihan bantuan makanan tersebut disalurkan oleh Kerajaan Sarawak di bawah
Gabungan Parti Sarawak (GPS) kepada setiap kawasan DUN di negeri ini.

“Bagi DUN
Krian, Pusat Khidmat DUN Kalaka yang telah menyeliakan penghantaran bantuan
makanan ini kepada penduduk disitu bertujuan membantu meringankan bebanan
rakyat di sepanjang tempoh PKP,” ujar beliau.

Katanya, Pusat
Khidmat DUN Kalaka akan terus menghantar bantuan bekalan makanan tersebut
kepada semua KIR di DUN Krian yang masih belum menerimanya.

“Saya
berharap bantuan ini secara tidak langsung dapat membantu meringankan beban
setiap keluarga yang tidak dapat keluar mencari rezeki sepanjang tempoh PKP
yang dilanjutkan sehingga 28 April ini,” ujarnya.

Beliau sekali
lagi menasihatkan orang ramai supaya mematuhi PKP bagi mengekang penularan
wabak berbahaya Covid-19.

See author's posts


Abang Jo terima kunjungan hormat Alexander Linggi

KUCHING: Ketua Menteri, Datuk Patinggi Abang Johari Tun Openg menerima kunjungan hormat daripada Menteri Perdagangan Dalam Negeri dan Hal Ehwal Pengguna, Datuk Alexandar Nanta Linggi di Wisma Bapa Malaysia, di sini, semalam.

Kunjungan hormat berkenaan adalah kunjungan mesra sempena Program Citarasa Malaysia Bumi Kenyalang yang sedang berlangsung di Vivacity Megamall Kuching hujung minggu ini.

Rombongan tersebut turut disertai warga Kementerian Dalam Negeri dan Hal Ehwal Pengguna (KPDNHEP).

Antaranya Pengarah KPDNHEP Sarawak, Dato’ Stanley Tan, Ketua Pengarah Perbadanan Harta Intelek Malaysia, Dato’ Mohd Roslan Mahayudin dan Pengarah Suruhanjaya Syarikat Malaysia Sarawak, Rozaini Muhamed, dan Timbalan Pengarah Penguatkuasa (Operasi) KPDNHEP, Low Swee Hon.

Oleh Zarina Abdullah

See author's posts


GPS LANCAR MANIFESTO

KUCHING: Gabungan Parti Sarawak (GPS) malam ini melancarkan manifesto mengandungi 34 teras atau janji yang akan dilaksanakan gabungan berkenaan sekiranya berjaya membentuk kerajaan negeri pada Pilihan Raya Negeri (PRN) ke-12, 18 Disember ini.

Pengerusinya Tan Sri Abang Johari Tun Openg yang juga Ketua Menteri Sarawak ketika melancarkan manifesto itu memberi komitmen dan membulatkan tekad untuk terus melaksanakan lebih banyak inisiatif bagi meningkatkan kemajuan, kemakmuran, kesejahteraan dan kegemilangan demi rakyat Sarawak.

Beliau berkata 34 Manifesto GPS itu amat komprehensif, di samping memperjuangkan hak negeri, menjamin hak rakyat, menjaga kebajikan rakyat dan membangunkan masa depan Sarawak.

“GPS telah menyediakan landasan yang kukuh untuk membangunkan Sarawak ke arah Sarawak Maju Berpendapatan Tinggi Menjelang 2030,” kata Presiden Parti Pesaka Bumiputera Bersatu (PBB) itu dalam ucapannya di majlis pelancaran manifesto GPS di sini.

Manifesto berkenaan yang bertemakan “Menjamin Kestabilan, Kemakmuran dan Kegemilangan Sarawak” kemudiannya diserahkan kepada setiap pemimpin tertinggi parti-parti komponen GPS iaitu Timbalan Presiden PBB Datuk Amar Douglas Uggah Embas, pemangku Presiden Parti Rakyat Sarawak (PRS) Datuk Joseph Salang Gandum, Presiden Parti Rakyat Bersatu Sarawak (SUPP) Datuk Seri Dr Sim Kui Hian dan Timbalan Presiden Parti Demokratik Progresif (PDP)  Datuk Anthony Nogeh Gumbek.

Abang Johari berkata pelbagai inisiatif telah dirancang dan sedang dilaksanakan untuk menjadikan Sarawak maju, dan rakyatnya menikmati kemakmuran ekonomi serta pembangunan sosial yang inklusif dalam suasana alam sekitar yang mampan, dipacu oleh data dan inovasi.

Katanya keupayaan GPS melaksanakan pelbagai program pembangunan untuk kepentingan rakyat, jelas membuktikan bahawa parti itu mempunyai jentera pentadbiran yang mantap dan berhemah serta sistem tadbir urus kewangan yang baik, telus dan beramanah.

Antara ‘janji’ GPS dalam manifestonya termasuk menjamin kestabilan dan autonomi politik Sarawak serta mempertahan dan membela hak-hak Sarawak mengikut Perlembagaan Persekutuan, Perjanjian Malaysia 1963 (MA63), Perlembagaan Negeri Sarawak dan Undang-Undang Negeri Sarawak.

Selain itu, memperkukuhkan Mahkamah Adat Bumiputera; membantu dan mempercepatkan anak Sarawak yang layak mendapatkan kerakyatan; merapatkan jurang pendapatan rakyat melalui pewujudan lebih banyak peluang pekerjaan dan menyediakan lebih banyak rumah mampu milik.

GPS turut bertekad menjamin hak kesaksamaan yang inklusif untuk semua rakyat Sarawak; mengiktiraf dan menjamin hak rakyat ke atas tanah Native Customary Right (NCR) dan Native Territorial Domain (NTD) serta menjadikan Sarawak Maju dan Berpendapatan Tinggi Menjelang 2030.

Pada PRN12 ini, GPS bertanding di semua 82 kerusi Dewan Undangan Negeri (DUN) dengan mengetengahkan 24 muka baharu. – Bernama

See author's posts


Thailand lupuskan 25.3 tan dadah

BANGKOK: Thailand semalam melupuskan 25.3 tan pelbagai jenis dadah bernilai 55,94 bilion baht (RM7.76 bilion).

Ketua Setiausaha Pentadbiran Makanan dan Dadah (FDA), Dr. Paissarn Dunkoom berkata, dadah tersebut merangkumi 18.3 tan metamfetamin bernilai 40.67 bilion baht (RM5.64 bilion), metamfetamin kristal (5.88 tan) bernilai 12.93 bilion baht (RM1.79 bilion), dan heroin (541 kilogram) bernilai 2.3 bilion baht (RM310 juta).

Katanya, dadah tersebut dirampas daripada 2,751 kes tahun ini.

“Ini adalah pelupusan ubat terbesar setakat ini.

“Semua kes pengadilan yang melibatkan dadah tersebut telah selesai dan dadah tersebut diperintahkan untuk dilupuskan,” katanya dalam satu kenyataan.

Bahagian Kawalan Narkotik Pentadbiran Makanan dan Dadah juga melupuskan bahan psikotropik seberat 1.18 tan daripada 724 kes.

Semua dadah akan dilupuskan melalui kaedah pembakaran pyrolytic selama tiga hari iaitu semalam, 13 dan 14 Julai.

Bersempena dengan Pemusnahan Narkotik Dirampas ke-50 pada Hari Antarabangsa Menentang Penyalahgunaan Dadah dan Pemerdagangan Haram semalam, Timbalan Perdana Menteri dan Menteri Kesihatan Awam, Anutin Charnvirakul menyaksikan pelupusan pelbagai ubat di Pusat Pengurusan Utiliti dan Alam Sekitar di Kawasan Perindustrian Bang Pra-in di Provinsi Ayutthaya.

Anutin mengatakan bahawa pelupusan dadah yang dirampas menunjukkan komitmen Thailand untuk memerangi penyalahgunaan dadah.

“Pelupusan dadah ini menunjukkan Thailand tidak akan membiarkan dadah yang dirampas kembali ke pasar dan membahayakan orang,” katanya. – Bernama

See author's posts


Rosey sumbang 18 lembu sempena ibadah korban Aidiladha

BEKENU: Timbalan Menteri Wanita dan Pembangunan Kanak-kanak Datuk Rosey Yunus hari ini menyumbang 18 lembu untuk ibadah korban sempena Aidiladha esok.

Pengagihan daging korban kepada enam masjid dan enam surau di kawasan Dewan Undangan Negeri (DUN) Bekenu itu turut dimanfaatkan kepada 33 kampung dalam kawasan berkenaan.

Pada penyerahan itu, Rosey merangkap Ahli Dewan Undangan Negeri (ADUN) Bekenu berkata, turut disertakan dengan sumbangan peruntukan sebagai kegunaan aktiviti kerja penyebelihan dan pengagihan daging kepada penduduk kampung masing-masing.

Penyerahan lembu telah diadakan di Masjid Al Mutaqqin Bekenu bersama jawatankuasa-jawatankuasa masjid dan surau serta Ketua Masyarakat Ketua Kaum DUN Bekenu.

Oleh Adum Liu

See author's posts


Dua sekolah dinaiki air

KAPIT: Sekolah Kebangsaan (SK) Temenggong Koh dinaiki air setinggi 2.5 meter awal pagi semalam (Ahad ).

Menurut Pemangku Ketua Bomba Zon 4 Sibu PgKB II Wan Kamaruddin Wan Ahmad, trend air di kawasan sekolah berkenaan menunjukkan trend menaik sejak jam 2.00 pagi semalam.

“Namun, tiada sebarang operasi pemindahan dilakukan memandangkan semua murid asrama telah balik ke kampung pada hujung minggu,” jelasnya menerusi satu kenyataan, semalam.

Katanya lagi, banjir berlaku secara mendadak kira-kira jam 4 pagi Ahad menyebabkan sebuah lagi sekolah lain iaitu SK Nanga Ibun ditenggelami air lebih kurang lima kaki.

“Antara kawasan sekolah yang terjejas ialah kawasan dewan makan, blok pentadbiran dan blok pra sekolah.

“Bagaimanapun, bangunan lain tidak terkena banjir kerana berada di kawasan yang lebih tinggi.

“Ketika kejadian sekolah tidak beroperasi dan murid-murid sekolah balik kampung hujung minggu,” ujarnya.

See author's posts


Kelupis, makanan tradisi Sarawak

KUCHING: Bila menyebut tentang makanan tradisional, rata-rata setiap masyarakat di negeri ini mempunyai makanan tradisi masing-masing yang menjadi kebanggaan dan sebagai hidangan istimewa bagi sesebuah masyarakat itu sendiri.

Istilah tradisional itu sendiri membawa maksud masyarakat yang mengamalkan cara hidup turun-temurun dan dari situ kita memahami bahawa makanan tradisional adalah makanan yang diwarisi oleh nenek moyang secara turun-temurun.

Kebiasaanya kelupis dihidangkan pada musim perayaan, majlis keramaian seperti perkahwinan, kenduri dan sebagainya.

Keenakan dan keunikan makanan tradisi yang ada di Sarawak ini masih lagi mendapat tempat dalam kalangan masyarakat yang berbilang kaum, agama dan budaya tanpa mengira peringkat umur.

Oleh itu, kemahiran membuat makanan tradisi itu perlu diperkenalkan dan diwarisi kepada generasi muda agar ia tidak tenggelam ditelan arus kemodenan zaman.

Untuk ruangan Khabar dari Desa kali ini, penulis akan berkongsi mengenai salah satu makanan tradisi turun-temurun yang terdapat di negeri ini yang sememangnya gemar dimakan oleh masyarakat yang berbilang kaum sejak dahulu lagi.

Tahukah anda kelupis merupakan sejenis kuih tradisional atau makanan tradisi yang cukup dikenali di Sarawak, Sabah dan Brunei.

Pembuatan kelupis cukup mudah di mana bahan utamanya ialah beras pulut dan santan yang dibungkus menggunakan daun nyirik atau irik.

Daun nyirik pula merupakan daun khas yang digunakan untuk membungkus kelupis dan kebiasaanya daun ini akan membuatkan kelupis lebih tahan lama, tidak basi jika dibandingkan menggunakan daun pisang yang nipis dan mudah koyak.

Bagi yang ingin mempelajari membuat kelupis cara pembuatannya mudah sahaja iaitu masukkan santan dan daun pandan ke dalam kuali dan biar sampai mendidih dan pecah santan, apabila minyak timbul di permukaan santan, bolehlah masukkan beras pulut dan garam.

Selepas itu gaul sehingga separuh masuk dan santan kering, kemudian angkat dari kuali dan bungkus menggunakan daun nyirik. Selepas membungkus bolehlah kelupis dikukus sehingga masak.

Kelupis ini boleh didapati dalam pelbagai jenis seperti kelupis kosong, kelupis berinti daging, udang, kelapa parut pedas dan sebagainya.

Bagi penggemar makanan tradisi ini, jika kelupis kosong ia lebih sedap dimakan bersama dengan rendang atau kari dan ada juga yang gemar makan kelupis ini cicah dengan kuah satay. Penulis percaya masing-masing mempunyai citarasa yang tersendiri ketika menjamu hidangan kelupis ini.

Walaupun cara pembuatan kelupis kelihatan agak ringkas dan mudah namun ia memerlukan kesabaran dan serta inisiatif sendiri untuk bertanya dengan mereka yang mahir dalam pembuatannya.

Jika hendak menghasilkan rasa dan tekstur yang lebih enak rujuklah dengan yang mahir membuat kelupis.

Antara kuih tradisi yang ada di Sarawak ialah Kuih takir, celorot, kuih cincin, tabaloi, kuih cap, roti kompia dan sebagainya.

See author's posts


Hasil perolehan pendapatan Majlis Daerah Limbang cecah RM3 juta

LIMBANG: Majlis Daerah Limbang (MDL) merekod keuntungan lebih RM3 juta hasil perolehan pendapatan pada tahun lepas.

Melakar pencapaian teratas dalam kutipan hasil perolehannya, sekali gus menaikkan imej MDL bertaraf majlis daerah di Sarawak sebagai Pihak Berkuasa Tempatan (PBT).

Menurut Wali Kota MDL, Kaunselor Sufian Mohat, MDL turut merekodkan peningkatan hasil perolehan keuntungan dari 2019 sebanyak RM500,000 kepada RM3 juta pada 2022.

“Kejayaan MDL hasil fokus tidak berbelah bahagi dan usaha berterusan warga MDL termasuk setiausaha, ahli majlis dan kakitangan yang tampil dengan idea-idea baharu sehingga mampu menangani defisit yang dialami beberapa tahun sebelum ini.

“Bermula pada 2019 keuntungan syarikat kita MDL bermula daripada RM500,000, naik tahun seterusnya RM800,000, RM1 juta, RM2 juta dan pada tahun lepas, kita telah berjaya mencapai lebih RM3 juta,” katanya pada Majlis Makan Malam Apresiasi Bersama Ahli Majlis 2022 MDL di Dewan Kampung Bunga Raya, malam tadi.

Tambah beliau lagi, MDL dikategorikan PBT kecil bertaraf majlis daerah di seluruh negeri Sarawak, namun dianggap nombor satu apabila berjaya meraih keuntungan lebih RM3 juta dan ini dilihat sebagai satu pencapaian yang amat baik.

“MDL turut berjaya melaksanakan pelbagai projek pembangunan rakyat di bawah Kerajaan Negeri dan Persekutuan meskipun terdapat projek yang berdepan kelewatan,” kata beliau lagi pada masa sama  memuji prestasi cemerlang ditunjukkan pihak kontraktor.

Pujian dipanjangkan kepada kontraktor kerana tidak disenarai hitamkan apabila berjaya memberikan perkhidmatan terbaik kepada masyarakat sekali gus berjaya mengurangkan aduan daripada orang awam terhadap mutu pekhidmatan MDL.

Beliau juga berterima kasih kepada para pengamal media yang memberikan banyak kerjasama yang cukup baik dalam menyalur maklumat dan polisi MDL kepada rakyat.

Sementara itu, katanya, MDL akan menghidupkan beberapa pasar tamu luar bandar di daerah Limbang dalam usaha menarik kemasukan pengunjung ke daerah itu, selain mengurangkan kesesakan aliran trafik di kawasan bandar.

Jelasnya, pada masa sama, antara pasar tamu yang dikenal pasti untuk dihidupkan termasuk Pekan Tamu Medamit, Tamu di Sempadan Tedungan dan Tamu Hujung Jalan Pandaruan berhampiran Daerah Temburong Negara Brunei Darussalam.

Turut sama memeriahkan majlis ialah Setiausaha MDL, Petrick Linggie Taboh.

Oleh ADENG EDRUS

See author's posts


Pengusaha hotel bajet perlu kreatif tarik pelancong

KOTA TINGGI: Pengusaha hotel bajet disaran berbincang dan mencari pendekatan ‘lebih kreatif’ dan terbaik untuk menarik semula minat pelancong untuk menginap di hotel mereka, kata Menteri Pelancongan, Seni dan Budaya, Datuk Seri Nancy Shukri.

“Saya cadangkan mereka mengadakan perbincangan supaya boleh tampil dengan resolusi untuk mereka memperbaiki situasi bagi meningkatkan kadar penghunian,” katanya kepada pemberita di sini, semalam.

Beliau berkata berdasarkan pertemuannya dengan penggiat industri di Langkawi baru-baru ini, mereka juga mengakui masih terkesan dengan penutupan perniagaan ketika pelaksanaan Perintah Kawalan Pergerakan (PKP).

Terdahulu, Nancy menyertai Perdana Menteri Tan Sri Muhyiddin Yassin dan Menteri Kewangan Tengku Datuk Seri Zafrul Abdul Aziz dan Menteri Besar Johor Datuk Ir. Hasni Mohammad melawat pembangunan Desaru Coast Destination Resort.

Sementara itu, Nancy berkata wujud peningkatan kepada trend pelancongan domestik.

“Dalam tempoh terutamanya lima minggu kebelakangan ini, kita dapat melihat peningkatan pada hujung minggu dan cuti sekolah. ‘Cuti-cuti Malaysia’ amat menggalakkan kerana kita nampak ramai yang pergi bercuti terutamanya di hotel-hotel berdekatan laut dan mempunyai tawaran menarik,” katanya.

Meskipun terdapat peningkatan kes Covid-19, beliau berkata kesedaran mematuhi prosedur operasi standard adalah amat tinggi dalam kalangan masyarakat.

“Jadi sebab itu kita masih dapat mengatakan Malaysia destinasi yang selamat untuk dilawati sebab kalau kita bandingkan dari segi peratusan, Malaysia masih  jauh ke bawah dari segi kes positif (Covid-19),” kata Nancy.

Sehubungan itu, beliau berharap pelancong domestik akan sentiasa mengamalkan SOP ketika melancong, sekali gus membantu meningkatkan ekonomi setempat.- Bernama

See author's posts


Liverpool ‘digamit’ juara

LIVERPOOL semakin hampir untuk meraikan gelaran Liga Perdana Inggeris pertama mereka dalam tempoh 30 tahun dengan kemenangan 4-0 ke atas Crystal Palace ketika mereka kembali ke Anfield tanpa kehadiran penyokong semalam.

Pasukan Jurgen Klopp akan menjadi juara sekiranya Manchester City gagal menang di Chelsea atau dengan satu mata apabila mereka menghadapi City dalam aksi seterusnya pada 3 Julai nanti.

Trent Alexander-Arnold, Mohamed Salah, Fabinho dan Sadio Mane menjaringkan gol ketika Liverpool membuka kelebihan 23 mata di tangga teratas liga.

“Bayangkan jika stadium ini penuh hari ini (semalam) dan semua orang dapat mengalaminya secara langsung,” kata Klopp. “Saya tidak fikir permainan ini lebih baik kerana mereka beraksi seperti semua orang berada di stadium.”

Klopp menyenaraikan semula Salah dan Andy Robertson daripada keputusan seri 0-0 di Everton dan pilihan juara itu lebih menyerupai diri mereka sendiri yang lama ketika Palace begelut untuk mengurangkan jaringan.

“Terdapat lebih banyak irama dan kelancaran berbanding hujung minggu,” kata Alexander-Arnold. “Hari ini (semalam) kami keluar dan bermula dengan pantas dan tidak melakukan sebarang kesilapan dalam keseluruhan perlawanan. Ini akan menjadi salah satu persembahan terbaik kami musim ini.”

“Kami berusaha keras untuk memberitahu pemain kami betapa baik permainan menentang Everton selain di peringkat akhir permainan,” tambah Klopp.

“Hari ini (semalam) adalah reaksi dan saya sangat sukai perlawanan ini. Mendahului 4-0 pada minit ke-87 dan empat pemain mengejar satu pemain Crystal Palace seperti itu satu-satunya bola di dunia.” ujarnya lagi.

Penantian sekian lama Liverpool untuk memenangi gelaran dilanjutkan tiga bulan kerana ‘lockdown’ Covid-19 yang belum pernah terjadi sebelumnya.

“Malam ini adalah langkah besar, itu jelas,” tambah Klopp. “Kita semua masih harus bermain tujuh perlawanan, jika kita bermain seperti ini sebenarnya ia tidak bagus untuk menentang kita.

“Saya harus menonton perlawanan esok kerana kami bermain menentang mereka satu minggu kemudian. Itu profesional dan menjalankan tugas saya.” tegas Klopp lagi.

Tiga pemain penyerang Salah, Roberto Firmino dan Mane telah menjadi kunci kepada kebangkitan Liverpool selama tiga tahun terakhir daripada bergelut hanya untuk layak ke Liga Juara-Juara UEFA kepada memenangi pertandingan itu musim lalu dan kini berada bersendirian di puncak liga divisyen utama Inggeris. – AFP

See author's posts


SARAWAK KAJI TAHAP 23 KESELAMATAN SEMPADAN

LUBOK ANTU: Kerajaan Sarawak akan melaksanakan kajian terperinci mengenai tahap keselamatan di kawasan sempadan Lubok Antu dan Kalimantan Barat, Indonesia.

Ketua Menteri, Datuk Patinggi Abang Johari Tun Openg berkata, kajian ini dilaksana bagi menyelesai isu jalan tikus (jalan tidak sah) yang wujud di kawasan sempadan di sini.

“Kerajaan telah membina Kompleks Imigresen, Kastam, Kuarantin dan Keselamatan (ICQS) di sini pada 2012 dengan kos RM13 juta bagi mewujudkan aktiviti rentas sempadan yang sah antara penduduk dari kedua-dua negara.

“Walaupun Kompleks ICQS sudah dibina di sini, namun saya percaya masih ada penduduk dari kedua-dua negara menggunakan laluan tikus untuk tujuan rentas sempadan sehingga sekarang,” ujarnya.

Abang Johari ketika sidang media pada majlis makan tengah hari sempena lawatan kerja beliau di sini semalam berkata, kewujudan jalan tikus ini menjejaskan pematuhan Prosedur Operasi Standard (SOP) dalam kalangan warganegara asing.

Selain itu, beliau juga memberitahu kewujudan operasi ladang sawit di kawasan sempadan di sini turut menyumbang kepada aktiviti rentas sempadan secara tidak sah dalam kalangan penduduk.

“Malah, saya melihat adalah sangat mudah untuk penduduk dari kedua-dua negara menggunakan ‘pintu’ tidak sah untuk rentas sempadan termasuk yang terdapat di kawasan sempadan.

“Justeru, kita akan melakukan kajian terperinci mengenai isu laluan tidak sah yang terdapat di kawasan sempadan di sini dengan sebaik mungkin.

“Cuma kini kita masih belum boleh mendedahkan sebarang keputusan berhubung kajian ini kepada anda  (media) sehingga ia selesai dilakukan kelak,” jelasnya.

Turut hadir, Timbalan Ketua Menteri, Tan Sri Datuk Amar Dr. James Jemut Masing, Setiausaha Kerajaan Negeri, Datuk Amar Jaul Semion, Menteri Muda Pembangunan Perindustrian, Datuk Malcom Mussen Lamoh dan Ahli Parlimen Lubok Antu, Jugah Muyang.

Terdahulu, Ketua Menteri pada majlis itu mengumumkan penyediaan kemudahan lampu jalan sejauh 7.5 kilometer dipercayai menelan anggaran kos RM3 juta yang menghubungkan kawasan Pekan Lubok Antu hingga ke Kompleks ICQS di sini.

Beliau sebelum itu juga melakukan lawatan ke Kompleks ICQS berkenaan dan meninjau perkembangan Projek Tebingan Lubok Antu di sini.

Oleh VALENTINE NGUMBANG

See author's posts


Sokongan padu terhadap GPS pada PRN-12

SIMANGGANG: Sokongan Parti Pribumi Bersatu Malaysia (PPBM), Pertubuhan Kebangsaan Melayu Bersatu (UMNO) dan Parti Islam Se Malaysia (PAS) terhadap Gabungan Parti Sarawak (GPS) pada pilihan raya negeri (PRN) ke-12 akan datang amat disambut baik.

Ahli Dewan Undangan Negeri (ADUN) Lingga, Simoi Peri berkata, sokongan tersebut menunjukkan ketiga-tiga parti itu membalas budi GPS yang menyokong pembentukan Perikatan Nasional (PN) selepas ‘Langkah Sheraton’ pada penghujung Februari lalu.

Malah katanya, kenyataan terbuka Pengerusi GPS merangkap Ketua Menteri, Datuk Patinggi Abang Johari Tun Openg yang menyokong kepimpinan Perdana Menteri, Tan Sri Muhyiddin Yasin juga dianggap menunjukkan wujudnya kesepakatan antara mereka.

“Pengumuman beberapa pemimpin tertinggi PPBM, UMNO dan PAS seperti mana yang dijelaskan oleh Presiden Parti Rakyat Sarawak (PRS) merangkap Timbalan Ketua Menteri, Tan Sri Datuk Amar James Jemut Masing dalam kenyataan media baru-baru ini menunjukkan bahawa PN telah mencapai keputusan bersama.

“Keputusan itu juga menunjukkan lawan GPS pada PRN Sarawak akan datang iaitu Parti Keadilan Rakyat (PKR), Parti Tindakan Demokratik (DAP), Parti Sarawak Bersatu (PSB) dan beberapa parti politik kecil lain yang secara terang telah menyatakan pendirian untuk menentang GPS,” kata Simoi.

Walaupun PN menunjukkan sokongan kepada GPS katanya, ia tidak bermakna GPS memandang rendah ke atas PKR dan DAP yang turut mendapat sokongan daripada ketua mereka di Semenanjung Malaysia dan Parti Sarawak Bersatu (PSB) yang dikatakan mempunyai banyak ‘wang’ untuk meletak calon di semua 82 kerusi DUN Sarawak pada PRN-12 nanti.

Sementara itu, melihat kepada kestabilan politik dan ekonomi Sarawak sama ada sebelum, semasa dan pasca Covid-19, GPS kata beliau, tetap tenang menghadapinya khusus dalam memberikan perkhidmatan terbaik kepada rakyat menerusi pembangunan kawasan luar bandar dan peningkatan ekonomi.

“Manakala pembangkang dalam negeri ini pula sudah mula ketandusan idea apabila mereka menggunakan banyak persepsi hingga mengundang kepada kerugian kepada rakyat seperti memainkan isu pembinaan Jalan Utama Kedua Pesisir Pantai Sarawak.

“Lagipun jika GPS yang diwakili Parti Pesaka Bumiputera Bersatu (PBB), Parti Bersatu Rakyat Bersatu Sarawak (SUPP), PRS serta Parti Demokratik Progresif (PDP) sentiasa utuh dan sepakat namun tidak bagi PKR Sarawak yang kini menghadapi masalah keluar parti disebabkan tiada lagi kepercayaan terhadap pemimpin utama mereka,” kata Simoi.

Beliau turut menambah, PSB pula bergelut mencari calon yang akan mewakili mereka di 82 DUN seperti yang diumumkan sebelum ini tetapi sehingga kini tiada yang mahu tampil kerana mengetahui pemimpin GPS telah menjalankan tugas mereka dengan baik di setiap kawasan DUN.

Begitu pun, PN turut bergelut dengan keadaan politik semasa di Semenanjung Malaysia yang tidak mustahil akan menjurus kepada pilihan raya umum (PRU) ke-15 jika senario politik semasa diambil kira bagi mendapatkan keputusan pilihan raya yang jelas dalam membentuk kerajaan Persekutuan yang diterima ramai.

“Adalah tidak mustahil PN mampu memenangi PRU15 jika ia diadakan serentak dengan PRN Ke-12 memandangkan rakyat sudah pun boleh menerima kerajaan PN pimpinan Tan Sri Muhyiddin Yassin selepas melihat kejayaan dalam menangani Covid-19.

“12 ahli gabungan dalam PN juga menyatakan sokongan mereka ke atas Tan Sri Muhyyiddin Yasin sebagai calon Perdana Menteri jika menang pada PRU15 akan datang juga menunjukkan keputusan konkrit di atas kerjasama ini,” jelas Simoi.

Justeru, beliau berharap agar sokongan PN kepada GPS dalam PRN ke-12 akan datang dapat diterjemahkan kepada sokongan Kerajaan Persekutuan ke atas Kerajaan Sarawak bukan sahaja dalam politik, tetapi juga dalam bentuk pembangunan, ekonomi dan sosial.

Oleh Valentine Ngumbang

See author's posts


Pendidikan seni kreatif rangsang imaginasi kanak-kanak

Kanak-kanak boleh diibaratkan sebagai kain putih yang bersih dan suci daripada sebarang kekotoran atau kerosakan. Mereka ini masih dalam usia untuk mempelajari perihal kehidupan sebelum menginjak alam dewasa.

Permulaan yang baik untuk anak-anak adalah dengan asuhan, didikan dan bimbingan yang berkualiti merangkumi kecergasan jasmani, kematangan emosi, kemahiran sosial, perkembangan bahasa, kecerdasan intelek dan kesejahteraan rohani.

Pendidikan awal kanak-kanak bukanlah satu tugas yang mudah dan maklumat-maklumat baharu kerap timbul dan membuatkan ibu bapa, guru dan pengasuh berasa ragu dengan cara pendidikan yang betul.

Oleh itu, apa sahaja yang diajarkan oleh ibu bapa kepada mereka akan menjadi satu aspek dalam pembentukan diri mereka.

Kini, kebanyakan ibu bapa hanya menekankan tentang kepentingan aspek pelajaran semata-mata kepada anak mereka sedangkan terdapat banyak lagi aspek yang membantu pembentukan diri anak-anak misalnya aspek sukan, aspek kemahiran mahupun aspek seni kreatif.

Pendidikan seni dan kreatif adalah sangat penting dalam pembentukan diri kanak-kanak kerana aspek ini akan melahirkan sikap kreatif dalam diri  mereka sejak awal lagi.

Objektif utama dalam didikan seni dan kreatif bagi pendidikan awal kanak-kanak adalah untuk melahirkan kanak-kanak yang mempunyai keupayaan dalam menyelesaikan masalah, mampu membuat penilaian dan bijak dalam membuat keputusan.

Didikan seni dan kreatif ini juga penting bagi merangsang daya imaginasi, meningkatkan prestasi akademik dan dapat mengeratkan hubungan mereka dengan ibu bapa, penjaga dan guru.

Pendidikan seni dan kreatif penting dalam perkembangan awal kanak-kanak adalah kerana seni dan kreatif sangat penting dalam pembentukan diri anak-anak kerana aspek ini akan melahirkan sikap kreatif dalam diri mereka selain merangsang perkembangan otak kanak-kanak.

Secara semulajadi, sikap kreatif sudah wujud dalam diri setiap kanak-kanak lagi. Namun, dengan dorongan dan didikan ibu bapa, pengasuh atau guru sikap ini akan lebih bercambah lalu menjadikan anak-anak lebih yakin dan selesa untuk mengekspresikan kesenian dan kreativiti mereka kepada umum.

Selain itu, kemahiran motor halus anak anda dapat dipupuk dengan menggunakan latihan seni seperti melukis mahupun menulis. Ini adalah praktis yang terbaik untuk menguatkan motor halus mereka.

Dalam pada itu, dengan praktis ini juga ibu bapa dapat mengetahui tangan dominan anak mereka sekali gus lebih memudahkan proses dan praktis pengawalan motor halus atau tangan mereka. Ini akan membuatkan anak anda akan lebih cepat dan pandai menulis kelak.

Melalui aktiviti seni dan kreatif seperti ini juga mampu mendorong kanak-kanak itu meluahkan perasaan mereka melalui seni bukan itu sahaja ia juga dapat mengeratkan hubungan ibu bapa dengan anak-anak mereka.

Anak-anak boleh diajar untuk meluahkan perasaan mereka melalui seni agar mereka mempunyai satu medium alternative.

Malah Ibu bapa atau guru-guru dapat mengesan perasaan anak-anak ini dengan melihat kepada penggunaan warna, corak atau bentuk lukisan mereka lalu memudahkan ibu bapa atau guru-guru membaca perasaan anak mereka dan mengambil tindakan yang sepatutnya.

Ibu bapa boleh jadikan aktiviti seni dan kreatif seperti melukis sebagai satu aktiviti yang boleh dilakukan bersama-sama dengan ahli keluarga. Dengan aktiviti seperti ini, ibu bapa bukan sahaja dapat meluangkan masa bersama anak-anak, tetapi hasil lukisan tersebut juga boleh dijadikan kenangan untuk masa hadapan.

Tidak semua kanak-kanak boleh belajar dengan cara yang formal jadi dengan adanya didikan seni dan kreatif ini ia menjadi alat ganti untuk mengajar.

Ini adalah kerana kebanyakan kanak-kanak cenderung untuk belajar melalui visual. Oleh itu, ibu bapa boleh menggunakan cara ini untuk proses pembelajaran anak-anak lebih-lebih lagi dalam tempoh Perintah Kawalan Pergerakan (PKP) ini.

Sebagai contoh, ibu bapa boleh menggunakan visual seperti lukisan binatang dan makanan untuk mengajar anak nama binatang serta nama makanan,” katanya.

Bagaimanapun, didikan seni dan kreatif secara tidak formal tidak dapat dijalankan seperti biasa lagi sejak adanya penularan wabak pandemik Covid-19 dan pelaksanaan PKP dan proses pengajaran dan pembelajaran ditukar kepada Pengajaran dan Pembelajaran di Rumah (PdPR).

Kini guru-guru menggunakan  platform digital berkenaan setelah Pusat Asuhan Kanak-Kanak diarahkan tutup susulan daripada perintah PKP.

Dengan adanya aplikasi Zoom sebagai platform pengajaran dalam talian ia membolehkan para guru mendekati pelajar mereka.

Jika dilihat tahap keberkesanannya pula hanya ala kadar kerana kanak-kanak ini lebih gemar dengan kelas bersemuka jika dibandingkan pendidikan dari rumah malah terdapat juga segelintir daripada mereka yang tidak fokus.

“Namun begitu, kebanyakan para guru bertekad untuk menggunakan kaedah ini untuk terus mendidik kanak-kanak di tadika saya ini.

Justeru itu, didikan seni dan kreatif sangat penting dalam pembentukan fizikal dan perkembangan emosi anak anda pada hari ini.

Seni bukan sahaja dapat membantu dari aspek pembangunan emosi atau rohani, seni juga dapat membantu dalam perkembangan fizikal kanak-kanak yang amat diperlukan seperti kemahiran menulis dewasa kelak.

Oleh itu, ibu bapa haruslah menekankan kepentingan didikan seni dan kreatif ini seawal usia anak lagi.

Oleh  Jeakqleyn Yacho

See author's posts


RM70 juta bantu usahawan automotif

ALOR SETAR: Majlis Amanah Rakyat (MARA) sudah membelanjakan kira-kira RM70 juta menerusi MARA Integrated Smart Auto (MISA) bagi membantu usahawan dalam bidang automotif mengembangkan perusahaan sejak ia mula diperkenal pada 2013.

Menteri Pembangunan Luar Bandar Datuk Seri Mahdzir Khalid berkata, sehingga kini sebanyak 48 usahawan automotif di seluruh negara sudah mendapat manfaat daripada program itu yang menawarkan had pembiayaan maksimum RM1 juta.

“Ekosistem lengkap MARA dalam membangunkan industri automotif bermula dengan pendidikan, latihan teknikal dan vokasional (TVET) yang menyediakan program automotif pelbagai peringkat sehingga kepada penyediaan fasiliti keusahawanan, latihan, bantuan pembiayaan serta khidmat nasihat.

“Malah skim pembiayaan khas bagi usahawan automotif melalui MISA juga disediakan khusus untuk para usahawan bagi membantu mereka mengembangkan perniagaan dan menaik taraf bengkel mereka,” katanya kepada pemberita selepas merasmikan Pusat Servis Perniagaan Mazlan dan Hashimah (PMH) Sdn Bhd di sini semalam.

Beliau berkata, beberapa program khas turut dibangunkan bagi memantapkan lagi usahawan dalam bidang itu antaranya Program Pembangunan Usahawan Automotif MARA Petronas (PUMP) dan program khas Auto Glass Expert (AGE).

Mahdzir juga berkata, automotif merupakan antara bidang TVET yang mendapat sambutan memberangsangkan dan memfokus kepada dua elemen utama iaitu melahirkan tenaga kerja profesional serta berkemahiran selain membimbing individu yang berminat untuk menjadi usahawan automotif.

“PMH Sdn Bhd merupakan antara contoh usahawan automotif berjaya yang dibimbing MARA dan ia hasil kegigihan seorang anak muda bekas pelajar Institut Kemahiran MARA (IKM) yang sentiasa mencari ruang serta peluang untuk menambah baik prestasi pusat servis ini.

“Beliau (Mohd Izwan Mazlan) yang baru berusia 36 tahun dan merupakan generasi kedua perusahaan ini berjaya menaik taraf bengkel membaiki kereta biasa ke tahap pusat servis kereta premium setanding syarikat ternama,” katanya.

Beliau berkata, MARA menyediakan pelbagai bantuan termasuk pembiayaan bagi pembelian peralatan, modal pusingan, pengubahsuaian bengkel dan latihan peningkatan perniagaan.

Katanya, MARA akan terus komited membantu usahawan yang berminat mengembangkan sayap perniagaan agar lebih berdaya saing dan maju. – Bernama

See author's posts


Menjejak Dulce et Utile dalam Puisi

Oleh Dilah Tuah

PUISI merupakan sebuah karya sastera yang padanya terkandung keindahan, pemikiran, kesatuan kata yang utuh serta mampu mengocak jiwa pembaca. Konsep ini bukan sesuatu yang baharu dalam dunia kepenyairan dunia, malah telah diperkatakan oleh Horace dalam Ars Poetica (Seni Puisi) yang menegaskan bahawa puisi perlu memiliki dulce et utile, iaitu keindahan yang bermanfaat. Sehubungan itu, menulis puisi bukan sekadar hobi untuk mengisi masa terluang atau mencari wang sampingan. Hal ini dikatakan sedemikian kerana kemenjadian sesebuah puisi adalah untuk menambah pengetahuan, etika serta kejujuran kepada penyair dan khalayak pembaca. Hakikat ini selari dengan pandangan Anis Sabirin (1973) dalam Mengenal Puisi yang mengatakan bahawa puisi terbentuk daripada susunan bahasa yang bukan sahaja bertujuan untuk menghasilkan bunyi yang menarik tetapi juga untuk menyampaikan sesuatu amanat dengan lebih bermakna dan bijaksana.

Apabila berbicara tentang konsep dulce et utile dalam puisi, pasti ramai dalam kalangan penyair muda yang tidak menghiraukan keperluan ini semasa menghasilkan puisi. Justeru, tidak hairanlah ramai dalam kalangan penyair muda yang hanya memberikan fokus kepada konsep keindahan atau estetika dalam penulisan puisi sehingga meminggirkan keperluan untuk menghadiahkan segugus kata yang bermanfaat kepada pembaca. Hal ini dikatakan sedemikian kerana tugas sebenar seorang penyair adalah untuk meluaskan pengalaman, menambah kosa kata, mendamaikan resah, memberikan kesenangan dan paling penting menimbulkan kesedaran dalam diri pembaca. Kendatipun begitu, kebanyakan penyair muda didapati lebih cenderung menghasilkan puisi yang memasukkan pemerihalan peribadi secara berlebihan. Impaknya, puisi yang dihasilkan hanya meninggalkan kesan kenangan kepada penyair dan tidak membekaskan kesedaran mahupun pengalaman kepada khalayak pembaca.

Adakah salah bagi seseorang penyair merakamkan kenangan dan pengalaman peribadi dalam puisi? Jawapannya tentu sekali tidak, kerana pemerihalan yang bersifat introspeksi sememangnya berupaya memberi kesan yang luar biasa kepada pembaca. Hal ini dikatakan sedemikian kerana pemerihalan introspeksi merupakan satu proses penilaian diri (fikiran, idea dan perasaan) yang mendalam. Menurut Qurratul ‘Ain Abdul Rahman et al. (2018), “introspeksi” atau “muhasabah diri” menjadi lorong untuk pembaca melakukan proses merenung diri atau pencerminan diri daripada puisi yang dibaca. Misalnya puisi-puisi Sasterawan Negara Usman Awang seperti “Kekasih”, “Ke makam Bonda”, “Jiwa Hamba” dan lain-lain yang membentangkan pemerihalan diri, namun berupaya menjentik jiwa halus pembaca. Tahap pemerihalan sebeginilah yang menjadi gagasan Horace dalam mencetuskan konsep dulce et utile. Dalam Islam, introspeksi dalam puisi didapati berupaya mendorong penyair dan khalayak ke arah penyucian jiwa secara reflektif.

Bertitik tolak daripada kupasan di atas, tiga buah puisi yang tersiar di ruangan ini pada minggu lepas akan menjadi asas perbincangan. Tentu sekali perbincangan ini tidak terbatas dalam menjejaki dulce et utile dalam tiga buah puisi yang terpilih. Aspek-aspek puisi yang lain turut dibincangkan agar ulasan ini dapat memberi nilai tambah kepada para penyair muda dalam menghasilkan puisi-puisi yang indah dan bermanfaat pada masa akan datang. Tiga buah puisi yang akan dibincangkan dalam ulasan ini ialah “Secebis Hati yang Luka” karya Davidsal Jimmy Berayen, “Dari Mata ke Tangan” karya Benedict Anak Samling dan “Menelusuri Waktu”hasil nukilan Dayangku Aisah Awg. Taha.

Puisi pertama berjudul “Secebis Hati yang Luka” merupakan hasil nukilan Davidsal Jimmy Berayen. Membaca puisi ini akan menemukan khalayak kepada beberapa perkataan yang jarang digunakan dalam perbualan harian seperti ocehan (kicauan), risi (berasa geli), senandika (bercakap seorang diri), arungan (di tengah lautan yang dalam) dan candra (bersinar). Pemilihan diksi sebegini amat penting bagi menambah dan mengembangkan kosa kata pembaca di samping membawa keluar puisi daripada penggunaan bahasa seharian yang biasa dan menjemukan. Justeru dalam hal ini jelas penyair telah berusaha untuk menyaring diksi agar puisi yang dihasilkan dapat memberi sesuatu yang segar dan baharu kepada khalayak pembaca. Dari sudut bentuk, puisi ini didapati lebih banyak memerihalkan tentang perasaan, kesedihan dan kekecewaan penyair sehingga tiada makna tersirat yang perlu dibongkar dan falsafah yang perlu ditelaah oleh pembaca. Bingkisan penuh puisi ini adalah seperti di bawah.

Ketika fajar sidik mendatang,

Kucuba nyah hati yang bejat,

Mendengar ocehan yang tidak benar,

Sudah risi kumendengar.

Saat serapah memenuhi ruang fikiran,

Hadir sungai di hujung mata,

Galang kepala juga penat mendengar sedan,

Menjadi saksi kala bibir hilang kata.

Remuknya jiwa ingin dianggap,

Mendabik di kejamnya dunia,

Namun sekadar mimpi si kerdil,

Perlahan hilang dalam kepekatan malam.

Senandikaku berbicara,

Gagahlah menongkah aral,

Menghirup pawana, menghembus lara,

Kusembunyikan rasa di arungan hati.

Saat candra kembali menjenguk,

Masih bersisa secebis hati yang luka.

Dari sudut keindahan yang bermanfaat, tidak dinafikan penyair telah berusaha sebaik mungkin untuk berkelahi dengan kata-kata bagi mendapatkan pilihan diksi yang terbaik. Pun begitu, puisi bukan sekadar susunan kata-kata indah yang disulam dengan alunan irama dan rima. Puisi memerlukan pengisian batiniah yang dapat memberi kesan estetika serta memandu khalayak untuk mencari kebenaran. Perhatikan sahaja pada rangkap pertama hingga keempat puisi ini, kesemuanya tentang diri penyair. Persoalannya kini, apakah dengan merintih dan meratap dapat memberi manfaat kepada pembaca? Ya, pembaca mungkin terkesan secara tidak langsung semasa membaca puisi ini, namun tidak sampai ke tahap yang dapat memberikan kesan keinsafan, kesedaran dan pengajaran kepada pembaca.

Selain itu, terdapat beberapa kesalahan dalam penulisan kata singkatan ‘ku’ dalam puisi ini. Dalam sistem penulisan bahasa Melayu, kata ganti singkat ‘ku’ dieja bercantum dengan kata yang mendahuluinya atau mengikutinya. Misalnya ‘ku cuba’ dieja ‘kucuba’, ‘ku mendengar’ menjadi ‘kumendengar’ dan sebagainya seperti yang telah dihitamkan pada baris puisi di atas. Dalam dunia sastera, penyair mempunyai lesen puitika (licentia poetica) dalam berkarya, namun kesalahan dalam penulisan perlu dielakkan. Hal ini dikatakan sedemikian kerana penyair merupakan insan yang paling sensitif dalam hal yang berkaitan dengan bahasa, cermat dalam memilih kata dan tekun menyusun diksi menjadi puisi. Selain aspek-aspek yang telah dibincangkan tadi, dicadangkan agar penyair dapat menghasilkan sebuah puisi yang lebih kental serta berupaya memberi kesan yang mendalam kepada khalayak pembaca pada masa akan datang.

Puisi seterusnya berjudul “Dari Mata ke Tangan” hasil nukilan Benedict Samling hadir dalam tiga rangkap yang mirip bentuk puisi tradisional (pantun). Perkara ini dapat dilihat pada rangkap pertama dan ketiga yang mempunyai rima akhir a-b-a-b. Bagi rangkap kedua pula, pola rima akhirnya ialah a-a-a-a. Dalam penulisan puisi moden, bentuk sebegini turut digunakan oleh Sasterawan Negara Usman Awang dalam menuliskan puisi yang berjudul “Jiwa Hamba”. Perbezaan yang jelas dalam puisi ini ialah pantun menampilkan pembayang dan maksud, namun puisi ini sebaliknya kerana setiap baris dalam setiap rangkap membawa maksud tanpa pembayang. Bingkisan penuh puisi ini adalah seperti di bawah.

Pada matamu

akan kubina titi

ke lubuk hatimu

untuk ditarik jiwa yang sepi.

Pada bibirmu

kutanam tebu

agar hempedu

dihirup semanis madu.

Pada tanganmu

kurenjis air mata

untuk kaukutip sebutir debu

lalu disisip pada matamu.

Sekiranya diperhatikan pada bentuk puisi di atas, jelas puisi ini mudah ditanggapi maknanya oleh pembaca. Penggunaan bahasa biasa yang mudah difahami serta ditambah dengan lirikan pola rima yang sama pada hujung baris telah membentuk idiosinkrasi tersendiri penyair. Biarpun puisi ini masih berkelintar dalam ruang peribadi penulis, namun pemerian tersebut bersifat introspeksi yang berupaya menimbulkan kesan estetika kepada khalayak. Pada rangkap pertama, penyair menyatakan janjinya untuk menghilangkan kesepian dan kesedihan. Pada rangkap kedua, wujudnya unsur paradoks antara frasa /kutanam tebu/ dengan frasa /agar hempedu, dihirup semanis madu/. Gaya bahasa paradoks ini wujud apabila penyair memperlihatkan pertentangan sifat hempedu yang pahit, namun perlu dihirup setelah tebu ditanam di bibir. Apakah setelah janji ditabur (tebu), penyair mahu ‘kekasihnya’ menelan kepahitan (hempedu)?

Selain itu, pada rangkap terakhir puisi ini, iaitu pada baris ketiga dan keempat, penyair didapati agak terburu-buru dalam membuat kesimpulan atau penutup. Perhatikan pada baris /Pada tanganmu, kurenjis air mata/ yang didapati tidak bertautan dengan baris /untuk kaukutip sebutir debu, lalu disisip pada matamu/. Hal ini dikatakan sedemikian kerana perkataan ‘debu’ membawa konotasi yang kurang sesuai untuk dipadankan dengan mata. Mata sebagai pancaindera yang amat penting tentu sekali tidak sesuai disisipkan dengan sebutir debu. Walaupun penyair mahu memanfaatkan gaya bahasa hiperbola dalam puisinya, namun bentuk diksi yang bercanggah atau kurang sesuai dengan situasi yang sebenar akan melemahkan puisi ini. Di sisi yang lain, kejanggalan pada baris ketiga iaitu /untuk kaukutip sebutir debu/ turut dipengaruhi oleh keterikatan penyair dengan pola rima akhir yang diciptakannya sehingga diksi yang sesuai dan tepat sukar untuk dipadankan.

Puisi terakhir berjudul “Menelusuri Waktu” merupakan karya Dayangku Aisah Awg. Taha. Dari segi bentuk, puisi ini terdiri daripada empat rangkap yang mengandungi empat baris yang seimbang, kecuali pada rangka keempat yang memiliki tujuh baris. Dari sudut makna, puisi ini berkisar tentang perjuangan golongan tunanetra dalam menempatkan diri mereka dalam realiti kehidupan yang sebenar. Rintihan ini dapat diperhatikan pada frasa /mereka tetap di situ/ dalam rangkap pertama dan /masih tetap di situ/ pada rangkap ketiga. Penyair turut menegaskan bahawa golongan tunanetra wajar diberi peluang untuk menikmati kehidupan sama seperti insan lain. Hal ini dapat diperhatikan pada baris pertama dan kedua dalam rangkap keempat, iaitu /Berikanlah mereka peluang, menerobos ke seluruh seantero/. Bingkisan penuh puisi ini adalah seperti di bawah.

Waktu terus berlalu

mereka tetap di situ

membilang hari dan waktu

menanti takdir yang menentu.

Nun jauh di sana

kanak-kanak berlari riang

mengejar cita-cita dan impian

tanpa dikekang keadaan.

Tapi mereka,

masih tetap di situ

melewati hari-hari sepi

terkurung dalam gua yang suram.

Berikanlah mereka peluang

menerobos ke seluruh seantero

untuk merasai nikmat kehidupan

biarpun tiada biasan cahaya

mengiring mereka dalam perjalanan

menemui makna yang fitrah

dalam menelusuri waktu yang pasti berubah.

Dari sudut bentuk, puisi ini mudah ditafsir dan difahami maknanya kerana ditulis menggunakan kata denotasi, iaitu kata yang memiliki erti yang sebenarnya serta digunakan dalam interaksi seharian. Tiada penggunaan kata konotasi yang mengandungi makna kias atau bukan kata sebenar ditemui dalam puisi ini. Hal ini menyebabkan puisi ini sedikit polos dan prosaik, khususnya pada baris keempat. Pun begitu, kelemahan tersebut bukan suatu yang mutlak bagi seorang penyair tunanetra yang berjiwa besar. Hal ini terbukti walaupun dalam serba kekurangan, penyair berjaya menghasilkan sebuah puisi yang baik walaupun tanpa melihat ‘biasan cahaya’. Namun, untuk pergi lebih jauh dalam dunia kepenyairan yang luas dan indah, usaha untuk melunakkan lagi bait-bait kata dalam puisi yang akan datang perlu ditekuni dengan sabar.

Rumusannya, ketiga-tiga buah puisi yang tersiar di ruangan ini pada minggu lepas didapati berjaya memperlihatkan sisi kekuatan dan kelemahan penyair dalam menghasilkan puisi masing-masing. Sebagai penyair muda, kerja-kerja penulisan puisi tidak semudah yang disangkakan kerana proses penghasilannya memerlukan ketekunan, ketelitian dan pengalaman. Namun percayalah, penyair yang sanggup menempuhi perjalanan panjang yang beranjau dan berduri, pasti akan menemukan wilayah kepenyairannya tersendiri. Sehubungan itu, jadikan ulasan ini (sekiranya sesuai) sebagai panduan dan pedoman untuk menghasilkan puisi yang lebih indah dan bermanfaat. Semoga dalam tempoh sepuluh tahun yang akan datang, nama-nama penyair muda yang berbakat ini akan menjadi penyair besar yang berwibawa di Bumi Kenyalang. Teruskan berkarya!

See author's posts


Untung bersih suku ketiga Cahya Mata Sarawak melonjak kepada RM154.36 juta

KUALA LUMPUR, 29 Nov  (Bernama) — Cahya Mata Sarawak Bhd (CMS) mencatatkan lonjakan dalam untung bersihnya kepada RM154.36 juta bagi suku ketiga berakhir 30 Sept, 2022 daripada RM53.88 juta dalam tempoh yang sama tahun lepas.

Hasil meningkat sebanyak 50 peratus kepada RM278.39 juta daripada RM185.87 juta sebelumnya disebabkan oleh pengiktirafan muhibah negatif yang berlaku daripada pengambilalihan kumpulan Oiltools, pembalikan rosot nilai pada pelaburan dan pinjaman kepada syarikat bersekutu yang dicatatkan pada suku ketiga.

Kumpulan itu berkata pada sembilan bulan pertama berakhir 30 Sept, 2022, keuntungan bersih telah meningkat sebanyak 49 peratus kepada RM265.95 juta daripada RM179.06 juta yang dicatatkan pada sembilan bulan pertama 2021, manakala hasil meningkat kepada RM702.17 juta daripada RM572.93 juta sebelum ini.

“Mengenai keputusan syarikat bersekutu, sumbangan keuntungan yang dicatatkan adalah lebih tinggi pada sembilan bulan 2022 berbanding tempoh yang sama 2021, terutamanya disebabkan oleh prestasi kewangan syarikat bersekutu yang lebih baik sebanyak RM34.27 juta,” katanya dalam makluman kepada Bursa Malaysia hari ini.

Berkenaan prospek pula, ia berkata kos bahan yang semakin rendah akan menjadi petanda baik untuk tahun kewangan akan datang, dengan projek infrastruktur dan pembangunan luar bandar di Sarawak kekal utuh.

“Pihak pengurusan terus berpegang pada pandangan jangka panjang bahawa sebaik sahaja kesesakan logistik dan kos bahan mentah menjadi stabil, aktiviti akan meningkat semula dan memberi manfaat kepada perniagaan kumpulan,” katanya.

CMS menambah kumpulan itu menjangkakan apabila selesainya pengambilalihan perniagaan Oiltools, ia akan memberi sumbangan kewangan yang positif pada suku akan datang.

— BERNAMA

See author's posts


Kenaikan harga barang sengsarakan rakyat

SEORANG lelaki membaiki troli yang digunakan untuk mengutip barangan kitar semula bagi menampung kehidupan harian di Jakarta. • Foto AFP

JAKARTA: Tindakan Presiden Indonesia, Joko Widodo (Jokowi) menaikkan harga beberapa komoditi seperti keperluan asas, harga bahan api, kadar cukai dan tarif lain mengundang kecaman pelbagai golongan masyarakat.

Lapor AFP, kenaikan itu memberi kesan kepada pemilik gerai makan di Gambir, Rofiqoh, 54.

Katanya, kenaikan tarif itu dilihat seolah-olah tidak mengambil kira kemampuan golongan bawahan seperti dirinya.

Walaupun tidak terlalu tinggi, bagi golongan seperti Rofiqoh, kenaikan itu tetap ‘mencekik’ pendapatannya yang tidak seberapa.

“Kalau saya pegawai dan mempunyai banyak wang, kenaikan seperti ini tidak menjadi masalah.

“Tetapi sebenarnya tidak kerana kenaikan ini sangat menyusahkan kami,” luahnya.

Bagaimanapun, Menteri Kewangan, Sri Mulyani berkata, kenaikan harga itu dianggap tidak berat sebelah dan mengambil kira suara kelas menengah dan bawah dalam tempoh sukar akibat pandemik Covid-19, sejak dua tahun lalu.

Jumaat lalu, pihak kerajaan secara rasmi menaikkan kadar Cukai Nilai Tambah (VAT) daripada 10 kepada 11 peratus.

Akibat kenaikan VAT, sejumlah barangan dan perkhidmatan yang kebiasaannya digunakan oleh orang ramai setiap hari secara automatik akan menjadi lebih mahal.

Beberapa contoh barangan yang tertakluk kepada VAT termasuk pakaian, beg, kasut, kredit telekomunikasi, sabun, peralatan elektronik, barangan automotif dan kosmetik.

Mulyani berkata, kenaikan cukai VAT itu bukan bertujuan menyusahkan rakyat, sebaliknya kenaikan itu akan kembali kepada masyarakat semula.

Dalam masa masa, kerajaan juga menaikkan harga bahan bakar Pertamax daripada 9,000 ke 9,400 rupiah (RM2.60-RM2.75) kepada 12,500 ke 13,000 rupiah (RM3.70-RM3.80) seliter.

Kenaikan itu didakwa mengambil kira kenaikan harga minyak mentah di pasaran global.

Lebih membimbangkan apabila tarif di beberapa tol Trans Jawa turut dinaikkan antara 500 hingga 4,000 rupiah (14 sen-RM1.17).   –AFP

See author's posts


Lebih 200,000 penduduk dipindahkan

POKOK TUMBANG… Seorang lelaki menunggang motosikal melintas pokok tumbang selepas dibadai Taufan Noru di Danang, Vietnam. • Foto AFP

DANANG: Taufan Noru melanda pantai tengah Vietnam awal pagi semalam, kata peramal negara, membawa angin kencang dan hujan lebat ketika ratusan ribu penduduk berlindung di tempat perlindungan.

Di Danang, bandar ketiga terbesar di Vietnam, bangunan tinggi bergegar dalam tiupan kuat yang menumbangkan pokok dan memusnahkan bumbung rumah di seluruh wilayah tengah selain bekalan elektrik terputus berskala besar turut dilaporkan.

“Kedudukan pusat taufan pada 4.00 pagi (2100 GMT Selasa) pada 28 September adalah antara Danang dan Quang Nam,” kata Pusat Ramalan Hidrometeorologi Kebangsaan, menambah kelajuan angin antara 103 dan 117 kilometer sejam.

Lebih 200,000 penduduk berlindung di tempat perlindungan semalaman, selepas peramal meramalkan ribut itu akan menjadi salah satu yang terbesar melanda negara itu.

Kelajuan angin lebih perlahan daripada yang dikhuatiri pada awalnya, tetapi peramal berkata, hujan lebat akan berterusan dan mengeluarkan amaran tentang tanah runtuh dan banjir yang serius.

Menurut media kerajaan, Kementerian Pertahanan menggerakkan sekitar 40,000 askar dan 200,000 anggota tentera, dilengkapi dengan kenderaan berperisai dan bot sebagai persediaan untuk operasi menyelamat dan bantuan.

Hampir separuh daripada Lapangan Terbang Vietnam ditutup, sekolah dan pejabat di beberapa wilayah tengah, termasuk di Danang ditutup dan penduduk bergegas balik rumah masing-masing untuk berlindung pada Selasa lalu.

Bahagian tengah lebuh raya yang menghubungkan Hanoi di utara dengan hab komersial Ho Chi Minh City di selatan juga ditutup selepas Taufan Super Noru turut melanda Filipina awal minggu ini dan mengorbankan enam orang.

Pihak berkuasa berkata, mereka memindahkan hampir 260,000 orang dari rumah mereka, termasuk di bandar pelancongan popular Hoi An yang mana penduduk dibawa ke sebuah sekolah rendah.

Sekitar 300 rumah di wilayah pesisir pantai Quang Tri atapnya diterbangkan lewat Selasa apabila angin mula bertambah laju.

Sementara itu, pokok tumbang akibat angin kencang di Hue, manakala di Danang semua kedai dan hotel ditutup serta penduduk dilarang keluar di jalanan.

Noru melanda pulau Luzon Filipina pada Ahad dan Isnin lalu menumbangkan pokok, memadamkan bekalan elektrik dan membanjiri kawasan rumah penduduk di kawasan yang rendah.

Lima anggota penyelamat terbunuh selepas dihantar membantu penduduk banjir, manakala seorang lagi maut selepas ditimpa tanah runtuh. Pegawai menganggarkan kira-kira AS$2.4 juta (RM 11.1 juta) nilai tanaman telah rosak akibat Taufan Noru -AFP

See author's posts